Jende dezente erakarri zuen atzo EHBEk hiru eleko hezkuntza sistemaren aurka - Bergara - Goiena.eus\nJende dezente erakarri zuen atzo EHBEk hiru eleko hezkuntza sistemaren aurka\nJokin Bereziartua Lizarazu 2010-03-06 17:54\nGaztelania, euskara eta ingelesa ardatz izango dituen hezkuntza sistema datorren ikasturtetik aurrera ezarriko du Eusko Jaurlaritzak EAEko 40 ikastetxetan. Eredu horrek hiru hizkuntzak maila berean jartzen ditu, hau da, hirurei ordu kopuru bera eskainiko zaie. Euskal Herri Bere Eskola (EHBE) herri ekimenak eredu horren aurka agertu da, Isabel Zelaa Hezkuntza sailburuaren ereduak euskara gutxiesten duela uste du-eta. Bada, atzo ekitaldi kulturala egin zuten Munibe plazan, hezkuntza sistema propioa aldarrikatzeko.\nHaurrendako jolasak, Enaitz Alustiza bertsolaria, trikitilariak eta erdarazko hezkuntzaren inposizioa irudikatzen zuen antzerkia egin zuen EHBEk egubakoitzean. Jende dezente izan zen ekitaldian; antolatzaileak, pozik.\nEskualde autobusa datorren zapaturako\nHiru eleko sistemaren aurka eta hezkuntza sistema propioaren alde martxoaren 13an Bilbon egingo den manifestaziorako eskualde autobusa antolatu dute: Aretxabaletan (15:30), Arrasaten (15:45) eta Bergaran (16:00) geratuko da. Izena emateko Aretxabaleta, Arrasate eta Bergarako euskara elkarteetara eta zenbait ikastetxe eta tabernetara (oraindik ez dute zehaztu non) jo behar da.


Parisko Ituna (1783) - Wikipedia, entziklopedia askea.\nParisko Ituna (1783)\n(«Versaillesko Ituna (1783)» orritik birbideratua)\nParisko Ituna 1783ko irailaren 3an sinatu zen Britainia Handiko erresuma eta 13 kolonia amerikarren artean. Itun honetan liskarreren bukaera eta kolonien independentzia akordatu zen.\nJohn Jay, John Adams, Benjamin Franklin, Henry Laurens eta William Temple Franklin (ezker eskuin)\nItuna, Jurgi III.a Erresuma Batukoa erregea ordezkatuz, Erresuma Batuko legebiltzarreko kide zen David Hartleyk sinatu zuen. Beste aldean, John Adams, Benjamin Franklin eta John Jay zeuden AEB ordezkatuz. 1784ko urtarrilaren 14an, Konfederazio Batzarrak ituna berretsi zuen eta, 1784ko apirilaren 9an, britainiarrek egin zuten hori.\n2 Sinatu ziren akordioak\n1775 urtean 13 kolonien eta Ingalaterraren artean aurkakotasuna hasi zen. Arrazoiak ekonomiko eta politikoak ziren gehienbat. Frantziak eta Espainiak 13 kolonien gastu militar estali zituzten. Urtebete geroago, independentzia deklarazioa egin zuten 13 koloniek eta, azkenean, Parisko Ituna edo Bakea sinatu zuten Ingalaterrak eta koloniak. Horrela, 13 kolonien independentzia onartu zuten eta Ameriketako Estatu Batuak sortu ziren.\nSinatu ziren akordioakAldatu\nItunaren orrialde bat, sinadurekin\nModu laburrean, itun honen bidez:\nHamairu Kolonien eta AEBren independentzia onartu zen (1. artikulua). Horrela, nazio berriari Florida iparraldeko, Kanada hegoaldeko eta Mississippi ibai ekialdeko lur guztiak eman zitzaizkion. Hegoaldeko muga bezala, 31º paraleloa zegoen Mississippi eta Apalachicola ibaiaren artean. Britainia Handiak uko egin zion Ohio ibaiko aranari eta Ternuako arrantza esplotaziorako eskubide guztiak eman zizkion AEBei (2. eta 3. artikuluak).\nBi alderdietako hartzekodunek ordaindu beharko zituzketen legezko zorrak bezala aitortutakoak (4. artikulua).\nAEBk leialen -amerikar iraultzan zehar, britainiar koroari leial iraun zien britainiar kolonoak— jabetzen etorkizuneko konfiskazioei ekidingo zieten (6 artikulua).\nBi alderdietako gerra presoak askatuko zituzten (7. artikulua).\nBai Britainia Handiak eta baita AEBk ere, Mississippira sartzeko baimena (8. artikulua).\nEgun berean, britainiarrek aurrez negoziatutako akordioak sinatu zituzten Espainia, Frantzia eta Herbehereekin.\nEspainiak mantendu egingo zituen Menorca eta ekialde eta mendebaldeko Floridako lurralde berreskuratuak. Bestalde, Nikaragua, Honduras (Miskitoen kosta) eta Campecheko kostaldeak berreskuratuko zituen. Espainiar subiranotasuna onartzen zen Providencia koloniarengan eta Bahamak ingelesean. Hala ere, Britainia Handiak Gibraltargo kokaleku estrategikoa mantenduko zuen —Mediterraneoaren kontrola izateko ezinbestekoa zen Gibraltar, beraz, Londres tinko mantendu zen lurralde hau ez galtzearren—.\nFrantzia: Saint-Pierre eta Mikelune, Luzia Sirakusakoa eta Tobago eman zitzaizkion. Ternuan arrantza egiteko baimena eman zitzaion. Antiletan ere zenbait lur berreskuratu zituen, baita Afrikako Senegal ibaiko plazak ere.\nHerbehereek Sumatra jaso zuten, baina Britainia Handiari Negapatnam (Indian) ematera behartuta zeudelarik. Gainera, Indiako ozeanoan libreki nabigatzeko\neskubidea aitortu zioten Britainia Handiari.\nBritainia Handiak AEBn independentzia onartu zuen eta Appalache eta Mississipi arteko lurraldeak eman zizkien. Kanadako eskualdeak Koroarenak izaten jarraitu zuten, nahiz eta estatubatuarrak saiatu ziren euren iraultza lurralde hauetara ere zabaltzen.\nOrokorrean, hartutako erabakiak Espainiarentzat onuragarriak izan zirela esan daiteke eta, neurri txikiagoan bada ere, Frantziarentzat ere bai. Hala ere, gerra kostuak itzelak izan ziren eta Amerikarekiko merkataritzaren etenak eragindako galera etorkizuneko frantses ekonomiarentzako ezin ken zitekeen zama izango zen.\nBestalde, Ipar Amerikako errebeldeek Ingalaterraren aurka izandako garaipenak gerora eragina izango zuen espainiar koloniengan ere. Bide ezberdinak hartuko zituen eragin horrek: batzuek lorpen berdina nahiko zuten beraientzat, kolono ohiek askatasuna lortu nahi zutenei solidaritatea erakutsiko zien, espainiar inperio koloniala desagertzearen alde zeuden potentzien laguntza interesatua... Hori guztia Napoleondar Gerra garaian nabarmenduko ziren.\nAtlantiko ipar-mendebaldeko itsas uren inguruko lehian, itunak azken kolpea eman zien euskaldunen eskubideei, Ternuako uretan mendetan izan zituztenak.\nParisko Ituna (1763)\nAzken aldaketa 15 iraila 2020(e)an, 18:01(e)tan\nOrriaren azken aldaketa: 15 iraila 2020, 18:01.


Udal banda hutsik gelditutako lan poltsak berriro deitzeko eskatu du EHBilduk | Bilbo\nCastellano\tUdal banda hutsik gelditutako lan poltsak berriro deitzeko eskatu du Bilduk\tPublished on Osteguna, 26 Uztaila 2012 15:51\nOrdezkoak kontratatzeko egungo jarduteak berdintasuna, merezimendua eta gaitasuna printzipioak urratzen dituela uste du Bilduk\nMaiatzaren 14an Udal Bandan ordezkapenak egiteko lan poltsarako frogak egin zituen Bilbao Musikak. Deitutako 28 poltsatik lau bete gabe gelditu ziren, klarinete, fagot, flauta eta oboe dagozkionak, hain zuzen. Bilduko Udal taldea orain dela gutxi batzartu da Bilbao Musikaren gerentziarekin eta bertan hutsik gelditutako lan poltsak berriro deitzeko eskatu du. Eskaera honen bidez, talde soberanistak ordezkapenak kontratatzeko era ahalmenekoa eta iluna, Udal Bandan orain arte jardute orokorra izan dena, bertan behera gelditzea du helburu.\nBileran Txema Azkunenaga bozeramaleak eta Bilbao Musikan Bilduren ordezkaria den Leire Aurrekoetxeak parte hartu zuten. Bertan bete gabe gelditutako lan poltsak ahalik eta lasterren deitzeko eskatu zuen Bilduk. Koalizio ezkertiarrak Udal Bandan ordezkoak kontratatzeko orain arte izandako jarduteak ekidin nahi ditu, berdintasuna, merezimendua eta gaitasuna, funtzio publikoan aritzeko irizpideak urratzen dituelako.\nThis entry was posted\ton Osteguna, Uztaila 26th, 2012 at 15:51\tand is filed under Albisteak.


ELAk Zarauzko udal-bulegoetako garbitzaileen soldata-arrakala ezabatzea lortu du — ELA Sindikatua\nELAk Zarauzko udal-bulegoetako garbitzaileen soldata-arrakala ezabatzea lortu du\nELAk Zarauzko udal-bulegoetako garbitzaileen soldata-arrakala ezabatzea lortu du ELAk hitzarmen berri bat sinatu du, 2021ean 24.216,9 euroko urteko soldata jasotzen duena. Hobekuntza garrantzitsuen artean, nabarmentzekoa da langile guztien urteko lanaldia jaitsi egingo dela. https://www.ela.eus/eu/urola-kosta/albisteak/elak-zarauzko-udal-bulegoetako-garbitzaileen-soldata-arrakala-ezabatzea-lortu-du https://www.ela.eus/@@site-logo/ELA_logo_koloretan.png\nELAk hitzarmen berri bat sinatu du, 2021ean 24.216,9 euroko urteko soldata jasotzen duena. Hobekuntza garrantzitsuen artean, nabarmentzekoa da langile guztien urteko lanaldia jaitsi egingo dela.\nZarauzko udal bulegoen garbiketa-hitzarmena Gipuzkoako erreferentziazko garbiketa-hitzarmenetako bat da, eta bide-garbiketaren aldean zeukaten soldata-arrakala ezabatzea lortu du ELAk, beste 5 urtez igoerak bermatuta.\nNegoziazio luzeen ostean, ELAk eta OHL Servicios-Ingesan enpresak hitzarmen berri bat sinatu dute Zarautzen (Gipuzkoa) lan egiten duten langileen artean. Hitzarmen berriak 5 urteko indarraldia du (2020-2024), eta KPI +% 1,3ko igoera bermatzen du, % 2,3ko zoruarekin. Hitzarmen berri honen bidez, langileek jasaten zuten soldata-murrizketa kentzea lortu du sindikatuak; izan ere, orain 24.216,9 euroko urteko soldata izango dute 2021ean.\nOinarrizko soldataren igoeraz gain, plus guztiak ez dira ez konpentsagarriak ez xurgagarriak izango; beraz, soldata-igoerak aplikatzerakoan kontuan hartuko dira. Soldataz gain, hitzarmen honek dakartzan gizarte-hobekuntzen artean daude ordaindutako lizentziak, norberaren aukerako ordaindutako egun bat barne hartzen dutenak. Hori lortzeko, langile guztien urteko lanaldia de facto murriztu behar da.\nELAk bere poza adierazi nahi du lortutako edukiengatik eta zorionak eman nahi dizkie bere militanteei lortutako akordioagatik. Era berean, gogoratu behar da Zarauzko udal-bulegoetako garbitzaileek soldata-arrakala gainditu eta lan-baldintzak hobetzen jarraitzen duten bitartean, Gipuzkoan sektoreko langile gehienek arrakala hori pairatzen jarraitzen dutela, hain zuzen, % 28tik gorakoa arrakala.


31 ume saharaui Zumaiara asteburua pasatzera | El Diario Vasco\nZumaia31 ume saharaui Zumaiara asteburua pasatzera\nEL DIARIO VASCO ZUMAIA. Jueves, 12 julio 2018, 00:26\nDarahli elkarteak urtean zehar sentsibilizazio eta laguntza humanitarioko proiektu ezberdinak aurrera eramaten ditu. Horien artean, hiru urtean behin, gazte talde handi batekin Tindufeko Saharar errefuxiatu kanpamentuetara bidaiatu eta, bertan, proiektu ezberdinak gauzatzen dituzte. 2018ko apirilean, 75 gazterekin izan zen azken bidaia. Gazte horiek, aurten, Larrabetzuko Bakeleku Udalekuan daude monitore lanak egiten; bertan, 9 eta 12 urte bitarteko 31 ume saharaui daude. Esperientzia honetan, 60 gazte ari dira parte hartzen.\nBakeleku Udalekua Larrabetzuko herri eskolan kokatuta dago. Bertan, 31 ume, bi arduradun saharaui, sukaldari bat eta 6 edo 7 Zumaiako Darahliko monitore daude. Hauek dira egin beharrekoak: eguneroko ohiko ekintza guztiak gestionatu, kirol, tailer eta irteera ezberdinak antolatu. Baita ere «haur guztiak mediku azterketa egitera eraman, bereziki batzuk dentistarenera, behar handia bai dute».\nBihar, Usurbilera eta Zubietara joango dira egunpasa guztiak eta, ondoren, Zumaiako hainbat familietan banatuko dira lo egiteko. Larunbatean, 10:00etatik aurrera, barku irteera izango dute, Zumaiako Udalaren harrera eta Santiago hondartzan jolasak eta bazkaria izango dituzte. Igandean, ordea, Zestoara joango dira. Bertan, Udalaren harrera egingo zaie eta, ondoren, puzgarriak eta herri bazkaria. Darahli elkarteak Zumaia eta Zestoako herritar guztiei ekintzetan parte hartzea gonbidatzen ditu.\nGure Zirkua, bihartik igandera bitartean Zumaian izango da Kimetz Etxabe kadetea garaile Arrasateko lasterketan


Bretainiako materia - Wikipedia, entziklopedia askea.\n(«Arturiar zikloa» orritik birbideratua)\nBretainiako Materia, Arturiar Mitoa edo Arturiar Kondaira, Zeltiar eta Britainiar Uharteetako kondairazko historiari buruzko kondaira sailek bereganatzen duten izendapenak dira. Bereziki Artur erregea eta Mahai Borobilko Zaldunen inguruan oinarritzen dira. Izendapen hau XII. mendeko Jean Bodel frantziar olerkariak asmatu zuen Chanson de Saisnes olerki epikoan oinarrituz:\nInongo gizonek ahaztu behar ez lituzkeen III materia badaude,\nFrantzia eta Bretainiakoa, eta Erroma handiarenak.\n(Jean Bodel, Chanson de Saisnes)\nMultimedia: Arthurian legend


Petrolio ekoizpena handituko du LPEEk\nSaudi Arabiak eta haren aliatuek lortu dute Iranen betoa altxaraztea.\nEBren autoei %20ko muga zerga ezartzeko mehatxua egin du Trumpek\nGaur jarri dira indarrean Europako Batasunak AEBetako hainbat produkturi ezarritako tarifak.\nLABek aurreko hauteskunde sindikaletako emaitzak hobetu eta bere proiektu politikoa indartu nahi du\nEuskal Herri osoan hauteskunde sindikalen urtea datorrela baliatuta, LABek Araba, Gipuzkoa eta Bizkaian duen bigarren postua sendotu nahi du —CCOOekiko distantzia haundituz—, eta Nafarroan %16ko ordezkaritza gainditzea izango du helburu. Ipar Euskal Herrian ere aukera "paregabea" dutela baieztatu dute.\nMondragoneko industria alorrak 2.600dik gora lanpostu sortu ditu iaz\nKooperatiba talde osoak 80.800 langilerekin itxi zuen 2017. urtea; 11.280 milioi eurotik gorako salmentak izan ditu, aurreko urtean baino %1 apalagoak.\n'Brexit'-erako akordiorik ezean, Erresuma Batutik joatearekin mehatxu egin du Airbusek\nBrexit-aren inpaktu negatiboekin kezkatuta dagoela dio aeronautika konpainiak, eta "berehalako zehaztasunak" behar dituela "lehiakortasunari eusteko egin beharreko pauso pragmatikoei buruz".\nGreziak erreskateen aroa amaituko du abuztuan\nAkordioa lortu du bart hartzekodunekin irteera bideratzeko: 15.000 milioi euroko azken mailegu bat jasoko du orain, eta zorraren parte handi bat bueltatzeko epemuga hamar urtez atzeratuko zaio.\nDanobatek lehen fabrika zabaldu du Italian, merkatu kuota handitzeko\nElgoibarko bikaintasun zentroaren bikia da Piamonten atzo inauguratutako planta, eta bezeroentzako probaleku bat izango du. Alberto Tacchella Italiako makina-erremintaren aditu sonatua kontratatu du\nBorroka Kutxa indartuko du LABek\nBorroka Kutxako laguntza jasotzeko gutxieneko greba egunak seitik hirura jaitsiko ditu sindikatuak. Afiliatu gabe dauden beharginek ere jaso ahal izango dute ordaina, afiliazioa atzerako eraginez ordaintzeko aukerarekin\nFamilien errentak handitu diren arren, urrun daude krisi aurreko mailatik\nFamilien batez besteko errenta igo egin da iaz Hego Euskal Herrian, bigarren urtez jarraian. Pobrezia arriskuak gora egin du


Izarbeibarra eta Mañeruibarra: etxe izenak « LINGUA NAVARRORUM\nIzarbeibarra eta Mañeruibarra: etxe izenak\n‘Izarbeibarra eta Mañeruibarra: etxe izenak’ liburuaren azala.\nJoan den urtarrilean jakin nuen Koldo Colomori esker Gares inguruko herrietako oikonimoak —etxeen izenak, alegia— bildu eta liburu batean aurkeztu asmoz bidean zen egitasmoaren berri. Izarbeibarko euskaldunen azken urte hauetako ahaleginak nolako fruitu ederrak eman dituen ikusita (blog honetan bertan aurkeztutako hainbat liburu edota euskeraenvaldizarbe.blogspot.com webgune bikaina horren lekuko), oraingo honetan ere lan sakon eta oparoa espero behar. Halakoxea izan da, zalantzarik gabe.\nHona hemen egun hauetan Izarbeibar eta Mañeruibarren zehar aurkezten hasia den liburuaren oinarrizko datuak:\nIzenburua: Casas de Valdizarbe y Valdemañeru: nombres e historia / Izarbeibarra eta Mañeruibarra: etxe izenak\nArgitaratze-koordinazioa: Mikel Belasko Ortega, Koldo Colomo Castro (egileak, guztira, 26)\nLaguntzaileak: Izarbeibar eta Mañeruibarko Udalak, Nafarroako Gobernua\nOrrialde kopurua: 669\nGaresi buruzko atalaren azala (argazkia: Patxi Uriz)\nDuela hiru urte sortu zen Izarbeibar eta Mañeruibarko etxe-izenak bildu, normalizatu eta jendearen aurrean paratzeko ideia. Lan beharrezkoa, izen haietako asko galbidean baitziren ordurako, adinekoek baizik ez zekizkitelarik; baina egiteko gaitza aldi berean, hemezortzi herritako ehunka eta ehunka eraikinek osatu ondarea goitik behera aztertu eta ordenatzea ez baitzen munta txikiko afera.\nOlkotzi eskainitako atalaren orrialde bat\nHorregatik, egitasmoa errealitate bihurtzeko derrigorrezko osagai bat —eta, bide batez, liburu honen zutaberik sendoenetakoa— elkarlana izan da. Argitalpenaren ardura Koldo Colomok eta Mikel Belaskok hartu badute ere, talde handi baten ahaleginari esker osatu ahal izan da egitekoa: 25 lagun baino gehiago arduratu dira Izarbeibarko hamabi herrietan eta Mañeruibarko seietan informazioa biltzeaz, eta herri horietako ia 70 biztanle izan dituzte berriemaile. Azken horiek ez ezik biltzaileak ere eskualdekoak izanik, bertakoek bertakoentzat sortutako argitalpen honen bigarren zutabea hurbiltasuna dela esan daiteke; nekez bil zitekeen liburu batean Izarbeibar eta Mañeruibarri buruzko ezagutza handiagorik.\nAipatzekoak dira lanaren sakontasuna eta zorroztasuna ere. Liburuaren helburuetako bat inguruko etxe-izenak egoki finkatzea eta interesa duen irakurleari erreminta zehatz eta fidagarria eskaintzea denez, funtsezkoa zen euskal nahiz erdal oikonimoen formak datu historikoak eta hizkuntza-arauak kontuan hartuz aurkeztea, eta ez irizpide garbi eta guztiz bateraturik gabe. Are gehiago ekimena Nafarroako zonalde horretan aitzindaria izanda. Gutxi lan horri ekiteko Mikel Belasko bezain egokirik: ikertzaile iruindarraren gidaritzapean, Euskaltzaindiaren arauetan oinarritutako proposamen zehatz eta arrazoituak aurkeztu dira euskarazko etxe-izenetarako, eta Euskaltzaindiaren beraren lana izango da proposatutakoa aintzat hartu edo ukitzea.\nEtxe-izenak era normalizatuan biltzeko erabilitako hizkuntza-irizpideak liburuaren hasieran azaldu ditu Belaskok. Harekin batera beste bi egilek finkatu dituzte lanaren oinarriak lehen orrialdeetan: Koldo Colomok, aitzinsolas elebidunean, eta Fernando Perez de Labordak, oikonimo askotan hain begi-bistan ageri den euskarak bi ibarretan eginiko ibilbide historikoa laburtuz.\nLiburura Izarbeibar eta Mañeruibarko mintzoaren aztarna bila jotzen duenak —euskara baitu blog honek ardatz— ezinbesteko du laburpen interesgarri hori irakurtzea; baina, horretaz gain, Argiñariztik Añorbera eta Biurrundik Ziraukira bitarteko etxeetan euskarak utzi duen arrasto sakona antzemateko bide ezin hobea du herri bakoitzari eskainitako orrialdeetan barrena abiatu eta etxe-izenak, argibideak, erreferentzia historikoak… liburua bera, hitz batean, eskuztatu eta dastatzea. Gomendio bera egin nahi diot bere herriko etxeak ikusi, bi ibarren historiaz apur bat gehiago jakin edota Nafarroako ondarearen zati hau gertutik ezagutu nahi duenari: ibilbide atsegina eskainiko diote fitxa bidezko antolaketak, azalpenen argitasunak eta testuekin batera txertatutako argazki ezin ugariagoek.\nLiburua dagoeneko esku artean izateak ez du esan nahi, dena den, argitalpena eragin duen proiektu zabalagoa bukatutzat jo behar denik. Oikonimoen normalizazio linguistikoa ez ezik administratiboa ere bideratu nahiko lukete egileek, berreskuratutako etxe-izenen erabilera sustatzearren; hori dela eta Nafarroako Gobernura helarazi dituzte proposatutako izenak, katastroan eta mapagintzan agertu ahal izateko. Normalizazio administratiboarekin batera dibulgazio-lana egin nahi da ibarretan bertan, kultur ondasun diren aspaldiko etxe-izenak ahal den kasu guztietan erabil daitezen, eta erabiliz, iraun ahal izan dezaten; beti ere etxejabeen borondatea errespetatuz, jakina.\nAñorbeko Casa Txuperio / Txuperiorena etxeak XVII. mendeko igeltsero bati zor dio izena: Exuperio de Echeverríari, hain zuzen.\nAzken batean gizatalde bat bere herri, ibar edo eskualdearekin identifikatzen lagun dezakeen elementu garrantzitsuenetako bat etxea da: ederki bildu ditu bada liburu honek, txukun izendatzeko bidea eskainiz gainera, izena ongi ezagututa izanari hobeki eutsi ahal izateko. Baina etxe horiek izendatu dituzten hizkuntzak, halaber, nortasun-emaile indartsuak dira; eta alde horretatik ere nahi dut azpimarratu argitalpen hau. Ez etxeen bidez Izarbeibar eta Mañeruibarko euskara azaleratzeagatik bakarrik, baizik eta gaur egun eskualdekoak diren bi hizkuntzak zaindu, arautu eta harremanetan jartzeagatik, biak baitira bertakoen ondare, eta bien arteko elkarkidetza eta errespetuak ekarriko diolako onura inguruari. Azkenik, ziur naiz lan bikain hau prestatze bera kultur-identitatea indartzeko tresna izan dela parte hartu dutenentzat. Aukera polita dute haiei esker gainerako mañeruibartar eta izarbeibartarrek ere haien ondarera hurbildu, hura hobeto ezagutu eta, horrela, nortasun-sustraiak errotzeko.\nHona hemen liburua jendaurrera ekarri asmoz datozen egunotan izango diren aurkezpen-ekitaldiak:\nAbenduak 11 diciembre: Legarda (20:00etan)\nAbenduak 12 diciembre: Añorbe (20:00etan)\nAbenduak 13 diciembre: Gares-Puente la Reina (18:00etan)\nAbenduak 14 diciembre: Eneritz (13:00etan)\nAbenduak 15 diciembre: Obanos (19:30ean)\nAbenduak 16 diciembre: Ukar (19:30ean)\nAbenduak 19 diciembre: Zirauki (20:00etan)\nAbenduak 20 diciembre: Artazu.\nComento en esta entrada la obra ‘Casas de Valdizarbe y Valdemañeru: nombres e historia’, coordinada por Koldo Colomo y Mikel Belasko y que está siendo presentada durante el mes de diciembre en Gares-Puente la Reina y sus alrededores. Se trata de un libro de extraordinaria calidad y cuidada presentación que recoge a lo largo de casi 700 páginas cerca de dos mil casas pertenecientes a las dieciocho entidades de población de los valles mencionados, aportando entre otras informaciones imágenes, datos históricos y la denominación normalizada en castellano y euskera de cada una de ellas. Esta publicación, de indudable valor para salvaguardar el patrimonio inmaterial de la zona, no habría sido posible sin el esfuerzo coordinado de casi 30 autores y 70 informadores de todos pueblos del entorno a lo largo de más de dos años, y puede ser adquirida al precio de 20 euros hasta agotar los ejemplares. En las líneas que anteceden a este resumen está recogido el calendario de presentaciones previsto para los próximos días.\nargitalpenak, Ikerketak, Izarbeibar, Mañeruibar, oikonimia


Emakume Sortzaileak - Nafarroako Berdintasunerako Institutua\nNABIk programa hau garatzen du genero-berdintasuna sorkuntzaren eta ekoizpen artistiko eta intelektualaren eremuan txertatzeko. Era berean, emakumeek kulturaren alorrean egiten dituzten ekarpenak ikusarazi nahi ditu, musikan, literaturan, arte plastiko eta eszenikoetan, ikerketan eta irakaskuntzan, erreferenteak sortuz eremu horietan guztietan.\nEMAKUME SORTZAILEEN 2021 PROGRAMA\nAurten, Emakume Sortzaileak programan, aurrekoaren ildotik, COVID-19ko krisia jorratu baigenuen, pandemiaren ondoren nahi dugun gizartea aztertu nahi dugu , eta, gainera, generoaren ikuspegitik eta proposamenak egiteko asmoz. Horretarako, hiru aditurekin batera, bi alderdiri buruz hausnartuko dugu: lehena, zer erronka dauden gizartearen, ekonomiaren, politikaren, harremanen eta abarren eredua ezinbestez aldatzeko premiaren aurrean. Eta bigarrena, zer praktika on diren eta/edo etorkizun hurbilean izanen diren aldaketa horretarako.\nOsasun egoera dela medio eta pertsona guztien parte hartzea errazteko, saioak on line izango dira ZOOM-en bitartez\nGai hau jorratzeko hurrengo hizlariak izango ditugu:\nApirilaren 20a, asteartea, 19:00etan.\nYOLANDA JUBETO RUIZ Ekonomian doktorea, EHUko irakaslea eta HEGOA Institutuko kidea.\nCOVIDaren ondoren: bizitzaren jasangarritasuna erdigunean jartzea, txertorik onena?\nZOOM-en bidez jarraitu\nApirilaren 27a, asteartea, 19:00etan\nPILAR PASCUAL PASTOR Gure artean Osasun Espazioaren Eskolako psikologo eta zuzendarikidea.\nArreta feminista, emakumeen osasun mentala indartzeko funtsezkoa.\nMaiatzaren 4a, asteartea, 19:00ean\nPILAR AGUILAR CARRASCO Ikertzaile, saio-idazle eta zinema-kritikari feminista.\nFeminismoak, gure bizitzarako giltzarri estrategikoa eta zeharkakoa\nEMAKUME SORTZAILEEN 2020. EDIZIOA (ikusi hemen)\nEmakume Sortzaileen programa\nEmakumeen aurkako indarkeriari buruzko hausnarketa-programa


Amaia Diaz de Monasterioguren: "Jatea gustatzen zait, janarekiko kontaktua... Sukaldea oinarria da" - Oñati - Goiena.eus\nAmaia Diaz de Monasterioguren: "Jatea gustatzen zait, janarekiko kontaktua... Sukaldea oinarria da"\nMiren Arregi 2014-05-06 00:00\nAmaia Diaz de Monasterioguren.\nNutrizionista da Amaia Diaz de Monasterioguren (Oñati, 1976). Nutrizionista, hiru seme-alabaren ama eta bizitzako segundo bakoitza azkena balitz bezala bizi duten horietakoa.\nZelakoa da Amaia Diaz de Monasterioguren?\nSinplea eta konplexua, era berean. Gorabehera askokoa eta sentikorra.\nNolakoa da sukaldearekin duzun harremana?\nEgunerokoa, egunero jan behar dugu-eta. Jatea gustatzen zait, janarekin kontaktuan egotea, usaina, taktua... Sukaldea da oinarria.\nEz daukat espezialitaterik. Dena gustatzen zait. Orain momentuan, sagar erreak ditut labean.\nLagun on bat gonbidatuko nuke beti nire etxera. Ardo on bat eta patata tortilla eder bat; edo arrautzak patatekin eta entsalada bat jatera.\nHori ere etxera. Etxean jakin behar da jendea limurtzen.\nZeinekin gustatuko litzaizuke mahaiaren bueltan eseritzea?\nZurekin, esaterako. Denongandik dugu ikasteko. Edozeinekin eseriko nintzateke mahaian: adineko pertsona batekin, ume batekin... Badira hainbat mahaiaren bueltan eseriko nituzkeenak, baina tamalez ezin dut, dagoneko mundu honetatik joanak dira-eta.\nKasualitatez. Erizaintzan sartzerik izan ez nuelako.\nZure ogibidearekin lotuta, zein duzu gogokoen edo zein miresten duzu?\nMari Jose Rosello telebistan komunikatzaile gisa ezagutu nuen lehen nutrizionista izan zen. Eta nik uste dut haren jarraitzaile izan naizela. Mari Jose Rosello eta Saber Vivir saioko jarraitzaile izan naiz.\nDietista ez bazina...\nKomunikatzaile izango nintzateke. Edo artista... Asko gustatzen zaizkit telebista, irratia... Komunikazioa, azken finean.\nBizitza bera. Indarra ematen didatenak dira nire seme-alabak.\nPozik bizi izatea, osasuna eta umorea. Hori ez dadila falta.\nZure bizitzako adekdota bat.\nAsko ditut. Denetik gertatzen zait. Ez dago kasualitaterik. Kausalitatea da. Esna egon behar dugu bizitzak bidaltzen dizkigun seinaleak ulertzeko.\nBizimodu honetan ezinbestekoa.\nOhetik jaikitzeko gogoa izatea. Geldi ez egotea. Aktibo egotea. Ilusioa izatea, martxan egotea, ingurura begiratzea.\nEzertaz. Gaizki egindakoetatik ere asko ikasten da. Atzera begiratzen dut indarrak hartzeko eta aurrera begiratzen dut ilusioz. Asko amesten dut. Oso fantasiosoa naiz.\nZer errepikatuko zenuke.\nAma naiz. Erditu eta umea gainean ipintzen dizuten momentua da ikaragarriena. Hori da izan dudan sentsaziorik handiena. Agurrak ere oso gogoan ditut. Etorrerak eta agurrak: une horiek errepika ezinak dira, nire barruan gelditu direnak. Une horietara bueltatuko nintzateke.\nZerk beldurtzen zaitu.\nMaite ditudanei huts egitea.\nLanetik etxera iritsi, sofan eseri eta...\nZerbeza bat edo kolakao bat.\nBa, momentu honetan, Arantzazura. Edo mendira, edo itsasora.\nZe ohitura, esaldi, aholku konpartituko zenuke?\nMomentua bizi behar da. Hori da garrantzitsuena.


Madreselva, Mediterraneo alderako egokia den landare igokaria | Consumer\nMadreselva, Mediterraneo alderako egokia den landare igokaria\nGehiegizko beroaren ondorioz, mildiua agertu da, etsai okerrenetako bat.\nHosto iraunkor, kontrajarri eta obalatuak dituen landare igokaria da madreselva, eta bi metro arteko altuera har dezake. Haren loreak tubulosoak eta ezpainbikiak dira, eta, barietatearen arabera, kolore laranja edo arrosa izan dezakete kanpoaldetik eta gorrixka barrualdean. Fruitua, forma obalatuko baia-multzoekin, heldu ondoren gorriak direnak, eta usaina, beste berezitasun batzuk ditu.\nMadreselva Ipar Amerikako edo Mediterraneo aldeko espezie caprifoliazeoen espezieko landarea da. Landare honen aleak loratzeko sasoirik egokiena udaberria da ondo sartzen denetik uda erdialdera arte; beraz, ahal dela udazkenean landatu beharko dira.\nBehar duen lurzoruari dagokionez, buztintsua da gehien komeni zaiona, eta horrek, 10º C eta 25º C arteko tenperatura epelekin konbinatuta, landare horri hazteko baldintza egokiak eskainiko dizkio, nahiz eta -10 ºC arteko muturreko tenperaturak jasan ditzakeen.\nLandare honek ez du gehiegizko zainketarik behar ureztatzeari dagokionez, nahikoa izango da ura neurriz hornitzea, hau da, astean pare bat aldiz urte osoan zehar, udan izan ezik. Udan maizago ureztatu behar da, oso garrantzitsua baita bere sustrai-lurra erabat ez lehortzea.\nLandarea erdisotoan kokatu behar da, eguzki izpiek luzaroan zuzenean eragin ez dezaten, hostoak ez lehortzeko, ez horixka izateko. Gainera, eguzki-izpietatik apur bat urrunduta badago, mildiua agertzea saihestuko dugu, bero handiz lantzen bada gehien eragiten dion izurriteetako bat.\nOso azkar hazten da, eta, beraz, adarrak hasieratik gidatu behar dira euskarriak jarriz.\nJardín-eu madreselva-eu Planta-eu


Ingeniaritza kimiko - Wikipedia, entziklopedia askea.\nEskala handiko eraldaketa kimiko edo biologikoak dituen edozein prozesuren diseinu, optimizazio, garapen eta mantentzea da ingeniaritza kimikoaren lan esparrua. Gainera, prozesu horien fabrikazioa langileentzat era seguruan, ingurugiroa errespetatuz eta kutsadura mota ezberdinak minimizatuz egitea du helburu. Normalean, azken lan hauetara emana dagoen pertsonari Prozesu Ingeniaria deritzo.\n3 Oinarri teorikoa\n5 Ingeniaritza kimikoa gaur egun\nIngeniaritza kimikoa produktu mota ugariren ekoizpenean erabiltzen da. Izan ere, industria kimikoak hedadura zabala du, hala nola, produktu industrial organiko (pneumatikoak) eta ez-organikoak (beira), material zeramikoak, erregaiak (biodiesela), petrolioaren kimikako produktuak (plastikoak), ongarriak, lehergailuak, xaboiak eta botikak bezalako produktuen ekoizpenean eragiten baitu zuzenean.\nHorregatik, eguneroko bizitzan erabiltzen diren produktuetako asko Ingeniari kimiko baten zaintzapean ekoitziak izan direla baiezta daiteke.\nLehengaia lantegian sartzen den momentutik eta azken produktua saltokietara bidaltzen den arteko bide guztiari prozesu deritzo, zeinetan zehar eraldaketa kimiko zein fisikoak gerta daitezken. Ingeniari kimikoek prozesu horiekin lan egiten dute, berauek definitzen dituzten aldagaiak aurkitu, zehaztu, eta kontrolatuz. Hau, gainera, ahalik eta era ekonomikoenean egitea bilatzen da, eta horregatik prozesuaren etapa guztiak kontutan hartzen dira bai planifikatzerako orduan, bai prozesua bera kontrolatzeko orduan. Ingeniari kimikoak, beraz, prozesuaren aldagaien momentu bakoitzeko balio egokienak bilatuz prozesuaren optimizazioa egiten du. Etapa jakin bateko tenperatura eta presioa aldatzeak, esaterako, prozesu bat ezinezkoa izatetik ikuspegi ekonomiko batetik interesgarria izatera alda dezake.\nBaina badira tenperatura eta presioaz gain beste hainbat aldagai, prozesu bakoitzeko etapa bakoitzean ezberdinak direnak, etapa motaren, oinarrizko eragiketaren, eta materialen arabera. Hauen adibide batzuk katalizatzaileak, birzirkulazioa, integrazio energetikoa edo faseen arteko kontaktu mota dira.\nIngeniaritza kimikoan erabiltzen diren prozesuen atal edo etapei Oinarrizko Eragiketa deritze, hala nola, distilazioa, absortzioa edo lehortzea. Oinarrizko eragiketa hauek materia, energia eta momentu transferentzia eta erreakzio kimikoen arteko konbinazioak dira, zeinak sintesi edo banantze kimikoa egiteko era ezberdinetan konbinatzen baitira.\nIngeniaritza kimikoak 3 lege fisiko nagusi erabiltzen ditu prozesuen diseinuan: materiaren kontserbazioa, energiaren kontserbazioa eta momentuaren kontserbazioa. Prozesuan zehar materiak eta energiak duten bilakaera ikertzeko materia balantzeak eta energia balantzeak egiten dira, prozesu osoari edo bere atal jakin bati aplika daitezkeenak. Materia eta energia balantze hauek erabiltzeko orduan termodinamika, erreakzioen zinetika, jariakinen mekanika, eta garraio fenomenoen inguruko jakintza erabiltzen da.\nGaur egun, balantze hauek egiteko Prozesu simulatzaileak (ASPEN, HYSIS, PRO/II) erabiltzen dira, zeinak software eredu konplexuak baitira, materia eta energia balantzeak askatzeko tresnak dituztenak Oinarrizko Eragiketa bakoitzarentzat.\nIngeniari kimikoek Oinarrizko Eragiketak egiteko ekipoak, prozesuak eta planta osoak diseinatzen dituzte:\nHodi eta ponpen diseinu eta espezifikazioak\nNahaste perfektuko erreaktoreak\nPistoi fluxuko erreaktoreak\nProzesu sistemen Ingeniaritza\nProzesuen diseinua hainbat fasetan bereizten da. Lehenik eta behin prozesuaren nondik norakoak eta helburuak finkatzen dira, hau da, zein lehengaietatik hasita zein produktu lortu nahi den. Ondoren, hori posible izateko beharrezko erreakzio kimikoak aurkitu eta fluxu diagrama bat egiten da, zeinetan erreaktibo eta produktu guztien nondik norakoez gain, oinarrizko eragiketak ere adierazten diren. Oinarrizko Ingeniaritza egiten da orduan, kostu, toki eta ingurugiroaren baldintzak betetzen diren eta prozesuaren bideragarritasuna ikertzeko.\nOndorengo pausoetan prozesuko ekipo guztien espezifikazioak egiten dira zehaztasun handiagoa erabiliz, kostuen analisi sakona eta proiektuaren planifikazioarekin batera. Honi Xehetasun Ingeniaritza deritzo. Proiektua aurrera eraman ondoren, bere martxan jartzea, probatzea eta mantentzea ere egiten dira, baita prozesuaren hobetze lan jarraituak ere, prozesuaren bizitza osoan zehar. Amaitzeko prozesuaren gelditzea eta tokiaren garbitzea ere diseinuaren alorrean aurkitzen dira.\nIngeniaritza kimikoa gaur egunAldatu\nGaur egun Ingeniaritza Kimikoa Prozesu Ingeniaritza baino askoz gehiago ere bada. Izan ere, Ingeniari Kimiko asko produktu eta teknika berrien garapenean edo produktu klasikoen fintzean ari dira lanean. Produktu eta material hauek aplikazioak dituzte hainbat industria ezberdinetan, hala nola aeroespaziala, lurreko ibilgailuena, biomedikuntza, botikena, elektronikoa, ingurugiroa edo militarra.\nHauen hainbat adibide tenperatura aldaketa bortitzak ondo jasaten dituzten material arinak, ibilgailuetako konposatuak (karbonozko zuntzak) edo material biobateragarriak izan daitezke. Esan daiteke Ingeniaritza Kimikoak industria ezberdin askotan emaitzak ziurtatu ditzakeela, kimika, fisika eta matematikaren kontzeptuak erabiliz ideiak sortu, garatu eta eskala handian ekoizteko.\nIngeniaritza kimikoa hainbat arlo edo espezialitate txikiagotan bereiz daiteke, esaterako:\nKontrol eta instrumentazio Ingeniaritza\nAzken aldaketa 7 iraila 2020(e)an, 20:40(e)tan\nOrriaren azken aldaketa: 7 iraila 2020, 20:40.


Pertsonaiak seriera hiru izen ezagun gehitu dira, Postako zigiluetan beren balio literario eta gizatiarren konstantzia uzteko.\nGonzalo Torrente Ballesterrek (Ferrol, 1910 - Salamanca, 1999) Zuzenbidea eta Filosofia eta Letrak ikasi zituen eta irakaskuntzan jardun zuen, Galiziako, Madrilgo eta Salamancako zenbait institututan eta Albany-ko Unibertsitatean (AEB). Zenbait egunkari, aldizkari eta irrati-etxerekin lankidetzan aritu zen. 1943an, bere lehen eleberria argitaratu zuen: Javier Mariño. Autore emankorra izanik ere, 1949an lan narratiboa eten zuen eta Los gozos y las sombras trilogiarekin berrekin zion, XX. mendeko Espainiar literaturaren goi-eleberri gisa ezagutzen denarekin. Trilogia hori El señor llega, Donde da la vuelta al aire eta La Pascua triste liburuek osatzen dute. Hizkuntzaren Espainiako Errege Akademiako (RAE) kide izan zen eta sari handi guztiak jaso zituen, hala nola Literaturako Sari Nazionala, Letren Asturiasko Printzearen Saria eta Cervantes Saria, besteak beste.\nFrancisco Ayala (Granada, 1906 – Madril, 2009) 27ko Belaunaldiko idazleetako bat da. Zuzenbide politikoko irakaslea zen Madrilgo Unibertsitatean eta Revista de Occidente eta La Gaceta Literaria aldizkariekin lankidetzan jardun zuen. Gerra Zibilaren ondoren, Buenos Airesen erbesteratu zen. Han eskolak eman zituen unibertsitatean eta, geroago, Puerto Ricoko eta Estatu Batuetako zenbait hiritako unibertsitateetara joan zen lanera. Bere lanean bi etapa bereizten dira. Lehena, gerra baino lehenagokoa, narratiba tradizionala erakusten duena eta bigarrena, gerraren ondorengoa, arazo moralekiko arreta agertzen duena. Errealismo kritikotik hurbil, kontakizun laburrak, eleberria eta saioa landu zituen. Jaso dituen sari ugarien artean, RAEko kide izatea, Cervantes Saria eta zenbait unibertsitatek Doctor Honoris Causa izendatzea daude.\n2009ko ekainean, Indiako eskualde pobreenetako bat den Anantapurren, Vicente Ferrer hil zen. Bartzelonan jaio zen 1920an eta jesuita egin zen, “besteei laguntzeko” ideiarekin. 1952an Indiara joan zen misiolari gisa eta pobre eta behartsuenekin lan egiten hasi zen. 1970an Jesusen konpainia utzi zuen eta Vicente Ferrer Fundazioa sortu zuen. Borondatezko lankideen laguntzarekin, eskolak, ospitaleak, putzuak, urtegiak, hazi-bankuak eta nekazarientzako milaka mikrokreditu- eta laguntza-programa jarri zituen abian, gizonen eta emakumeen arteko berdintasuna sustatuz. Bere lan humanitarioa zela eta, Elkartasunaren Asturiasko Printzearen Saria jaso zuen. Bere proiektuek bizirik jarraitzen dute, bere urratsei jarraitzen dioten lankide taldearen laguntzari esker.


17 « maiatza « 2017 « Prentsa oharrak\nGizarte etxeetako jardueretako izen-emateak % 4 hazi ziren 2016an\nKategoriak: Prentsa oharrak — Komunikazio Zerbitzua / Servicio de Comunicación — 17 maiatza 2017 18:33\nPartaidetza eta Gizarte Etxeen Sailaren oroitidazkitik ateratako datuetako bat da, zeina gaur argitaratu baita\nPartaidetza eta Gizarte Etxeen Sailak 2016ko oroitidazkia argitaratu du gaur web-orrian, eta bada datu esanguratsurik.\n2016an orotara 90.437 izen-emate egin ziren antolatutako jardueretan, 32.942 pertsonak egindakoak, hau da, aurreko urtean baino % 4 gehiago.\nZentroetan 5,7 miloi sarreratik gora erregistratu dira, hots, batez beste 16.892 egunean, aurreko urtean bezalaxe (16.930).\nErabiltzaileek —% 68,3 emakumeak— 8,8ko nota jarri diete gizarte etxeei, 2015ean bezala. Ibaiondon, Iparralden eta Lakuan ibiltzen da jende gehien.\nPartaidetza eta Gizarte Etxeen zinegotzi Isabel Martínezen hitzetan, “gizarte etxeak Gasteiz hiriaren irudia dira, eta gure balio erantsia. Kanpoan erreferentea izateaz gain, ezinbesteko zerbitzua dira milaka pertsonarentzat, eta horren adierazgarri dira datu kuantitatiboak zein herritarrek kalitateaz emandako balioespena. 2017an ere bide beretik jarraitzen ari gara, eta gizarte etxeen familiari beste kide bat gehituko zaio”.\nOrobat, 2016 oso garrantzitsua izan da agintaldi honetarako Herritarren Partaidetzaren Udal Planean erabakitako jarduerak abian jarri eta garatzeko:\nHerritar-kontsulten Araudia landu eta onetsi zen, eta Herritarren Parte-hartzearen Araudia ere aldatu zen. Bestetik, elkarguneak eta auzoguneak sortu ziren, eta dagoeneko normaltasunez funtzionatzen ari dira.\nNabarmentzekoa da, halaber, aurrekontuetarako lehen partaidetza-prozesua abian jarri eta arrakastatsua gertatu zela, Herritartasunerako Eskolaren lehen edizioa ahaztu gabe, zeina maiatzaren 27an bukatuko baita.\n“Gobernu honek herritarren partaidetzan sinesten du, eta horren alde egiten du. Agintaldi honetan hiriaren historiako inbertsio handiena egingo da herritarrak ahalduntzeko eta udal erabakietan parte hartzeko prozesuak bideratzeko, eta denek partekatu behar dute arrakasta”, amaitu du Martínezek.\nPrentsaurrekoa. Udal Musika Bandaren ‘Sherezade’ kontzertua aurkeztea\nParte hartzaileak. Kultura, Hezkuntza eta Kirol zinegotzi Estibaliz Canto; eta Udal Musika Bandaren zuzendari Hilario Extremiana\nEguna. Osteguna, maiatzak 18\nErrege Kopako Finaleko Deportivo Alavesen aldeko ekintzak aurkeztea\nParte hartzaileak. Deportivo Alaveseko presidente Alfonso Fernandez de Troconiz; Deportivo Alaveseko Babesletza zuzendari Iker Gonzalez de Garibay; Arabako diputatu nagusiorde Pilar Garcia de Salazar; eta Enpleguaren eta Garapen Ekonomiko Iraunkorraren zinegotzi Nerea Melgosa\nTokia. Mendizorroza estadioko prentsa aretoa\nHarrera ekitaldia Frantziako ikasleei\nUdalak harrera egingo die Frantziako Bergerac hiriko Sainte Marthe-Saint Front ikastetxeko ikasle eta irakasleei; Vitoria-Gasteizera etorri dira Kultur Trukeak direla-eta, Nazareth ikastetxeak gonbidatuta.\n‘Sahara: 40 urteko erbestealdia’ erakusketa aurkeztea\nParte hartzaileak. Garapenerako Lankidetza zinegotzi Jaione Agirre; Ekonomia Sustapen eta Lurralde Oreka diputatu Pilar García de Salazar; Frente Polisarioko Euskadiko delegatu Mohamed Fadel; eta erakusketako egile Andoni Lubaki\nTokia. Ignacio Aldecoa Kultur Etxea\nFoto Arte Sariak banatzea eta erakusketa inauguratzea\nParte hartzaileak. Kultura, Hezkuntza eta Kirol zinegotzi Estibaliz Canto; antolatzaileak eta saritutako artistak\nOrbea Gran Fondo Vitoria-Gasteiz lasterketa aurkeztea\nUdaltzaingoaren azterlan baten arabera, Lehen eta Bigarren Hezkuntzako lau ikasletatik batek bullyinga jasan du ikasturte honetan\nUdaltzaingoak sentsibilizazio ikastaroak eman dizkie 2.200 ikasleri, eta adingabeetan espezializatutako talde bat sortzea aztertzen ari da\nEstudio Bullying Ciberbullying\nLehen eta Bigarren Hezkuntzako lau ikasletatik batek bullyinga jasan du ikasturte honetan. Horixe da Udaltzaingoak gaiari buruz egin duen azterlanaren datu nagusietako bat. Herritarren Segurtasunaren Saileko zinegotzi Carlos Zapaterok, Udaltzaingoko komisariorde Kepa Sollak eta azterlanaren egileetako batek (Cristina Marchante psikologoa) aurkeztu dute gaur. Gasteizko ikastetxeetan ziklo horietan dabiltzan 668 ikaslek erantzun dituzten inkestetan oinarritu da txostena.\nIkerketa 5 ikastetxetako DBHko 15 ikasgelatan eta beste 8 ikastetxetako Lehen Hezkuntzako 5. eta 6. mailetako 21 ikasgelatan egin da. Horren arabera, Bigarren Hezkuntzako ikasleen % 23,50 izan da bullyingaren biktima ikasturte honetan, eta Lehen Hezkuntzako % 25. Portaera ohikoenak erasoak, irainak edo izengoiti iraingarriak, eta ikaskideekin batera jardueretan parte hartzen ez uztea dira.\nAzterlanak beste egoera batzuk ere nabarmentzen ditu; esaterako, Bigarren Hezkuntzako ikasleen % 26 izan da bullying kasuen lekuko, eta Lehen Hezkuntzako % 14,39. Horrekin lotuta, Kepa Sollak azpimarratu du beharrezkoa dela “biktimaren ondoan egotea eta lekukoekin lan egitea. Horrelako egoeren aurrean ezin gara ekidistante izan”.\nAztertu den beste alderdi bat teknologia berriak eta internet erabiltzeko aukera izan da. Deigarria da zein adinekin eskuratzen duten umeek lehen telefono mugikorra: 9-10 urterekin Lehen Hezkuntzakoek eta 10-11rekin Bigarren Hezkuntzakoek.\nGailu horietako gehienek interneterako konexioa dute, eta horien bidez ateak irekitzen zaizkio jazartzeko aukerari: “agertoki berria agertu da, ziberespazioa, eta horrekin batera, ziber-bullyingean aritzeko aukera”, ohartarazi du Carlos Zapatero zinegotziak.\nZiberbullyingak ikasleen % 6-7ri eragiten die; gehienetan txatetatik eta sare sozialetako taldeetatik kanporatzen dituzte, biktimak ezabatuz edo foroetatik alde egitera behartuz.\nEgoera horiek “kezkagarriak dira, eta alarma pizten dute gizartean”, beraz, Herritarren Segurtasuneko zinegotziak azpimarratu du beharrezkoa dela “ikastetxeek gatazkak indarkeriarik gabe konpontzeko heziketa eskaintzea. Portaera horiei aurre egiteko trebetasunak eman behar dizkiete ikasleei”.\nUdaltzaingoa adingabeen talde bat sortzekotan da, egoera horiek eta adingabeekin lotutako beste batzuk aintzat hartzeko: droga eta alkohol kontsumoak, gurasoekiko indarkeria, gazteen lonjak edo bandak.\nEra berean, ikastetxeetan informazio eta sentsibilizazio lanean jarraitzen du, hitzaldiak emanez. Ikasturte honetan ia 2.200 ikaslek hartu dute parte, aurreko ikasturteko bikoitza ia.\nKirol Zerbitzuak 7.353 leku eskaintzen ditu udako kirol-jardueretan\nErakunde-adierazpena, 2017ko maiatzaren 17a dela eta:heterosexualitatea araua ez den hiri baten alde\nKategoriak: Sailkatu gabea — Komunikazio Zerbitzua / Servicio de Comunicación — 12:58\nMaiatzaren 17a Lesbo-Gay-Transfobia eta Bifobiaren kontrako Nazioarteko Eguna dela eta, Gasteizko Udalak dibertsitate afektibo eta sexuala zein genero-identitate anitzak ospatzen dituen hiria aldarrikatu nahi du, heterosexualitatea araua ez den hiria, lesbiana, gay, transexual, bisexual eta intersexualei (LGTBI) egindako erasoak zigorrik gabe uzten ez diren hiria. LGTBIfobiak ez du soilik pertsonen askatasuna arriskuan jartzen, baita gizarte osoaren ongizatea ere.\nIaz, egun hori zela kausa, Udalak erakunde-adierazpen bat onetsi zuen, transexual, lesbiana, gay, bisexual eta intersexualek —LGTBI ere deitu ohi zaien horiek— gure gizartean jasaten jarraitzen duten diskriminazioa, estigmatizatzea eta bortizkeria salatzeko. Urtarrilean, berriz, Udalbatzako talde guztiek aho batez berretsi zuten sexu- eta genero-identitate zein joera afektibo-sexual ororen aitorpena eta errespetua, eta Udalak publikoki gaitzetsi zituen kanpaina transfoboak.\nGaur, berriro ere, Udalak hitz ematen du Eskubide Sexualen Adierazpen Unibertsala aldeztu eta sustatuko duela, bai eta Nazio Batuen Erakundeko Giza Eskubideen Kontseiluak 2014ko irailaren 26an onetsitako ebazpena ere, eta gure elkartasuna adierazten dugu publikoki munduko hainbat lekutan sexu-orientazioarengatik eta genero-identitatearengatik jazarpena, tortura eta bazterkeria jasaten duten pertsona ororekin. Aukera hau baliatzen dugu, gaurkotasuna eta salatutako gertakarien basakeria kontuan izanik, Txetxeniako homosexualei publikoki gure elkartasuna adierazteko, Human Rights Watch eta Lesbiana, Gay, Bisexual, Transexual eta Intersexualen Nazioarteko Elkarteak (ILGA) salatu dutenez atxilotzen eta torturatzen ari baitira, bai eta atxilotzeko zentro irregularretara eramaten ere.\nEra berean, Gasteizko Udalak bere gain hartzen du sexualitate, genero eta desio anitzak ikusarazteko konpromisoa, eta LGTBI taldeko pertsonen kontrako diskriminazioari, estigmatizatzeari eta bortizkeriari aurre egitekoa, berdintasuneko politika publikoaren bidez. Ildo horretatik, eta erreferente gutxi izanik erronka baten aurrean gaudela jakitun, Berdintasun Zerbitzuak gure hirian LGTBI taldeko herritarren errealitateei buruzko diagnostikoa egiteari ekingo dio datozen hilabeteetan. Horren emaitzek sexu- eta genero-dibertsitatearen arretaren gaineko esku-hartzea diseinatzeko balioko dute. Berdintasunerako IV. Udal Plan Estrategikoak, zeina orain lantzen ari baita, zeharkakotzat joko du sexu- eta genero-dibertsitatea, eta diagnostikoan antzemandako lehentasunak kontuan hartuko ditu inplementazioan.\nAzkenik, maiatzaren 17a dela eta Gasteizko Udalak antolatzen dituen ekitaldietan parte hartzera gonbidatzen ditugu herritarrak.\nGasteizko Udalak Film Officerentzako espazio berria estreinatu du udalaren web-orrian\n“Web berri honen bidez eraginkortasun handiagoz erantzun nahi diegu Gasteiz agertokitzat aukeratzen duten era guztietako filmaketen beharrei”, adierazi du Nerea Melgosak\nEnpleguaren eta Garapen Ekonomiko Iraunkorraren zinegotzi Nerea Melgosak Vitoria-Gasteiz Film Officeren web-orri berria aurkeztu du, berriro diseinatu baita. Orain ikusizko eduki gehiago du, lau fitxaren bidez egituratutako menu nagusia, hirian filmatzeko informazio erabilgarria lortzeko zenbait sarbide eta esteka interesgarrien berariazko atala.\n“Web berri honen bidez ikus-entzunezko askotariko ekoizpenak egiteko agertoki bikaina den hiria erakutsi nahi dugu, txoko ezberdin ugari baititu, eta paisaia naturalak hurbil. Gainera, gure asmoa da Film Officeren web-orria sektoreko enpresa, zerbitzu lagungarri eta profesionalak bildu eta haiekin harremanetan jartzeko direktorioa bihurtzea. Gasteizen ikus-entzunezkoen alorreko zenbait sormen-industria dugu, eta profesional ezin hobeak, eta haien aldeko apustu sendoa egin nahi dugu”, la señalado Nerea Melgosa.\nVitoria-Gasteiz Film Office Gasteizko Udalaren zerbitzua da, hirara filmaketak erakartzeko, horiek aberastasuna sortzen eta Arabako ikus-entzunezkoen industria sendotzen lagunduko baitute. Filmaketen agertoki bihurtu daitezkeen hiriko kokapen esanguratsuenak erakusteari garrantzi handia eman zaio.\nHori dela eta, Lekuen gida osoa sortu da, hiriko kanpoaldeko eta barrualdeko espazioak eta lurraldearen aniztasuna erakusteko.\nHorien artean, Arabako Teknologia Parkean duten kroma platoa (6 metro garai) nabarmendu behar da, eta Google-n Street View baliatuz ikus daitezkeen txokoak, ekoiztetxeek espazioak errazago aurkitu eta ikus ditzaten.\nEra berean, hiriko ondare historikoa erakusteko berariazko atala sortu da, Erdi Aroko hiri gisa kokatzeko eta edozein garaitako istorioak garatzeko agertoki bikain gisa sendotzeko.\nLeku zinematografikoenak erakusteko asmoz Vitoria-Gasteiz zinema hiria atala sortu da; bertan hirian egin diren filmaketak, horien argazkiak eta making of-aren bideoak sartu dira, hirian dauden askotariko kokapenak ikuspegi funtzionalago batez azaltzeko.\nBestetik, Film Officeren web-orri berriak eskualdeko ikus-entzunezkoen industria sendotzeko xedea du. Horrekin lotuta, Produkzio gida sortu da, ikus-entzunezkoen sektoreko enpresek, profesionalek eta zerbitzu lagungarriek izena eman dezaten nahi dutenean.\nHartara, sektorearen datu-base osoa lortu ahalko da, baldintza zorrotzeneko produkzioei ere erantzun ahal izateko baliagarria. Hiriko ikus-entzunezkoen sektorearen eta Gasteiz filmatzeko platotzat aukeratzen duten eta era guztietako baliabide tekniko eta artistikoak behar dituzten ekoiztetxeen arteko lotura izan\nArgibide gehiago: www.vitoria-gasteiz.org/hizkuntzakluba


Haririk gabeko telefono finkoek merezi al dute oraindik? | Gadgeten berriak\nHaririk gabeko telefono finkoek merezi al dute oraindik?\nPaco L Gutierrez | | General, telefonia\nDuela ez hainbeste urte gure lagunekin edo familiarekin komunikatzeko modu bakarra kabina edo gure etxeko telefono finkoa zela, joera hori guztiz aldatu den arren, telefono finkoa bizirik dago eta bere erabilgarritasuna du. Denborarekin joera aldatu egin da, baina ez bakarrik ohiko gailuarekin lotuta, baita formarekin ere. Orain normalena berehalako mezularitzako aplikazio anitzetako baten bidez mezu bat bidaltzea da edota audioa.\nGero eta arraroagoa da deia jasotzea norbaitek zerbait galdetu nahi digunean eta horren ordez mezu bat jasotzen dugunean. Baina denei ez zaie gustatzen telefonoa aktiboa izatea etxeko erosotasunean daudenean Interneteko etxeko operadoreen gehiengo zabalak gaur egun lurreko linea ere kontratatzera behartzen jarraitzen zaitu. Beraz, haririk gabeko telefono finko bat gure mugikor fidagarria izan daiteke etxean gaudenean. Oraindik merezi al dute? Jarrai ezazu gurekin egiaztatzen, ahalik eta etekin handiena atera dezakegun utilitateekin eta egoerekin batera.\n1 Finkaren bilakaera\n2 Haririk gabeko telefono finkoaren abantailak\n3 Haririk gabeko telefono finkoaren desabantailak\n4 Oraindik merezi al dute?\nMendeko edozein etxetan telefonoak ezinbesteko elementua bihurtu ziren, baina 20eko hamarkadan fabrikatzaile askok urrats bat gehiago ematen hasi ginen telefonoak eskaintzen zizkiguten. diseinu finduagoa haririk gabeko izatearen bertute handia barne eta baimendu gure etxean zehar mugitzen deia egiten dugun bitartean. Hau egia bihurtu zen haririk gabeko konexioa hargailutik aldentzea ahalbidetzen digun irrati frekuentziaren pean nahikoa gure etxe osoa estaltzeko.\nArrakasta handia izan zuenez, gaur egun pentsaezina da telefono finko tipikoa kablearekin edukitzea, kablea nahastu eta erotu egiten gaituena. Datu gisa, telefono finkoetarako haririk gabeko teknologiaren lehen urratsak erregistratu ziren 1990. urterako 900 MHz-ko maiztasunarekin konektatutako telefonoekin, teknologia asko zabaldu arren, buruko min ugari eragin zituen gure etxeko beste hainbat etxetresna elektrikoekin interferentziak eraginda, soinu-objektuak sor zitzakeen.\nPoliki-poliki mugikorren merkatua hazi egin zen eta finkoa gutxitu, baina azken hau bestea kopiatzen aritu da funtzio eta abantailen arabera. Denboraren poderioz gehitzen joan ziren pantailak deitzen ari den zenbakia edo kontaktua ikusteko, barne memoria kontaktuak gordetzeko edo beste batzuk blokeatzeko edo zubi bat erabiliz hargailu beretik 2 telefono jartzeko aukera. Azkenaldian ez dago berrikuntzarik telefonia finkoaren lurraldean, beraz gaur egungo ereduak duela ia hamar urte ikusi genituenaren oso antzekoak izango dira.\nHaririk gabeko telefono finkoaren abantailak\nKostua: Abantaila nagusia kostua da, hau da, operadore gehienetan derrigorrezkoa da gure etxeko edo laneko Interneteko linea kontratatzerakoan, beraz, bere kostua 0 izango da. Izan ere, horri gehituta, eredu ugari daude haririk gabeko telefono merkeak.\nPribatutasuna: Telefono finkoa gure zenbaki pribatu bihur dezakegu, kontaktu garrantzitsu batzuek soilik sarbidea izan dezaten, horrela etxean gaudenean mugikorra itzali eta gure telefono finkoa soilik erabil dezakegu.\nerosotasuna: Haririk gabeko telefono finkoak erosotasun handia ematen digu etxetik mugitzerakoan gure telefono mugikorraren bateria erabili gabe.\nEstaldura: Dei bat egin dezakegu seinalea galtzeko beldurrik gabe, batez ere telefono finko batera deitzen ari bagara.\nHaririk gabeko telefono finkoaren desabantailak\nMugikortasun txikia: Argi dago hori dela bere desabantaila handiena, geroztik nekez atera gaitezke etxetik seinalea galdu nahi ez badugu.\nEzaugarriak: Smartphoneekin alderatzea saihestezina da eta haririk gabeko telefono hauei deitzea edo deitzea baino beste funtziorik ez dute.\ntasak: Operadore gehienek mugikorretarako doako dei mugagabeak eskaintzen dituzten bitartean, batzuek kobratzen badigute eta kostua handia bada bereizketarik ez duten terminal mugikorretan ez bezala.\nOraindik merezi al dute?\nGure ikuspuntutik, bai, merezi dute lan egiteko mugikor pertsonala erabiltzen badugu eta etxera iristen garenean deskonektatu behar badugu, gertukoenekin kontaktua galdu gabe. Gehiegi Garrantzitsua da estaldura jaitsiz gero edo seinale inhibitzaile baten ondorioz larrialdi kasuetan komunikatzeko edo poliziari deitzeko gaitasuna izango genuke.\nEtxean gutxi gelditzen den edo egun osoan kanpo lan egiten duen pertsona bagara Kostua aurrezteko gure tarifatik kanpo uzten saiatzea gomendatuko nuke, aitzitik, aukerarik ez badugu gure operadoreak linea finko hau mantentzera behartzen gaituelako, hobe da ez konektatzea eta terminalaren kostua aurreztea. . Telefono finko bat izatera behartu gaituztenez, jada ez dute routerrekin gertatuko balitz bezala sartzen.\nZer uste duzu? Iruzkinetan utzi dezakezu horren inguruko iritzia.\nArtikuluaren bide osoa: Gadgeten berriak » telefonia » Haririk gabeko telefono finkoek merezi al dute oraindik?\nPcComponentes-en Black Friday eskaintzarik onenak\nElephone R8 smartwatch berrikuspena


berrikari: Nola sartu bideo bat YouTube-tik hartuta\nNola sartu bideo bat YouTube-tik hartuta\nLehenik eta behin YouTubera joan eta bideoaren ondoan bi lehiatila aurkituko dituzu -bestela informazio gehiago sakatu-. Batean, bideoa kokatutako URL agertzen da; bestean, Embed kodea, hau da bideo hori zure bitakoran birtsartzeko kodea. Kopiatu zure post edo berrian bi horien erreferentziak, Edición de HTML intergunea hautaturik duzula.\nAdibide gisa, nik YouTubetik hartu dut bideo klasiko bat, Interneteko web 2.0 filosofiak dakarren aldaketari buruzkoa, hain zuzen. Bideoak "Web 2.0 ... The Machine is Us/ing Us" izenburua du eta hartu dudan tokiak http://www.youtube.com/watch?v=NLlGopyXT_g helbidea du. Zuk egin behar duzuna da kopiatu URLean datorren kodea eta Embed horretan datorrena, eta biak, zure postean itsatsi, bata bestearen azpian. Itsatsi ondoren begiratu idatzi duzuna HTML modura. Konprobratu embed horretan datorren guztia -oso luzea izaten da- ondo itsasi dizula ordenadoreak, askotan lehen zatia baino ez du gordetzen -HTML modura begiratu-. Gorde egin duzuna eta aurrebistan bideoa agertuko zaizu. Berria prest duzunean argitaratzera!\netiketak: bideoa , trikimailua , web 2.0 , youtube


São Pauloko Bienaleko komisarioa, euskal arte garaikidearen testuingurua ezagutzera dator | Etxepare Euskal Institutua\nEuskal artistei aukera berriak eskaini eta nazioarteko testuinguruarekin loturak sortu eta sendotzeko helburuarekin, ZABAL ekimena jarri du martxan Etxepare Euskal Institutuak.\nEkimenaren xedea da nazioarteko komisario, arte kritikari eta museo zuzendariei euskal artearen testuingurua erakustea.\nEkimenaren xedea da nazioarteko komisario, arte kritikari eta museo zuzendariei euskal artearen testuingurua erakustea. Horretarako Euskal Herrira gonbidatu eta tokiko testuingurua ezagutuko dute, betiere haien interes zehatzen arabera, eta aditu-batzorde baten laguntzaz espreski sorturiko bisita eta topaketa agenda batean oinarrituta.\nProiektua aurrera eramateko tokiko eta nazioarteko arte garaikidearen inguruko proiektuen kudeaketan lan egiten duen Artingeniumen, Lourdes Fernándezek sortutako arte bulegoa, laguntza izango du Institutuak.\nPrograma honen lehenengo fasea 2019ko azarotik 2020ko ekainera bitarte burutuko da. Fase honetan, guztira nazioarteko zazpi arte-komisario gonbidatuko ditu ZABAL egitasmoak. Horietatik lehena, São Pauloko Bienaleko komisarioetako bat den Ruth Estévez izango da; nazioarte mailan arte bienal ezagunetako eta garrantzitsuenetako bat da São Paulokoa. Azaroaren 18tik 21ra izango da Estévez gure artean, eta Gasteiz, Donostia eta Bilbo bisitatuko ditu.\nBere egonaldiaren baitan, Ruth Estévezek São Pauloko Bienalari buruzko aurkezpen ireki bat egingo du, sortzaile guztiei eta entzulego orokorrari eskainia. Hitzaldia azaroaren 20an, asteazkena, izango da, arratsaldeko 19:00etan, Bilboko Arte Ederretako Museoan.


"Alderdi bateko edo besteko kide izateak ez liguke itsutu behar herriak behar duena gauzatzeko" - Laudio - Aiaraldea.eus\n"Alderdi bateko edo besteko kide izateak ez liguke itsutu behar herriak behar duena gauzatzeko"\nErredakzioa 2015-03-02 12:29\nJUANMA IBARRETXE (Laudio, 1957) EAJko hautagaia izango da Laudion alkatetza eskuratzeko. Azken 4 urteetan zinegotzi lanak bete ditu kultura eta euskararen arloetan besteak beste.\nBueno, prozesua ez nuke esango zaila izan denik baina bai luzea. Udal hauteskundeen zerrenden eraketa eta alkategaiarenak bereziki lan asko eskatzen du.\nDenbora luzea eman dugu bileretan eta azkenean 3 hautagai egon dira: Borja Ormaetxea, Joseba Amondo eta ni.\nAlderdian beti egiten da hurrengoa: hautagai bakoitza bozkatzen da. Lehenik eta behin alkategaia hautatzen da eta gero hautagai bakoitza bozkatu behar da talde osoa osatzeko.\nProzesu hori ostiralean hasiko da.\nNi oso pozik nago bozketarekin, gardena izan delako, eta zoriontzen ditut nire kideak, ez baitira aurkariak izan, lagunak baizik. Espero dut ahalik eta hoberen egitea eta niregan jarri diren itxaropenak betetzea.\nZeintzuk dira zure ideiak alkategai gisa?\nNire ustez udal politikak ez du zerikusirik goi politikarekin. Herri batean alderdi guztiak jarri behar gara ados, auzokideak baikara, eta gure helburua herri duina izatea da.\nNire ustez azken lau urteetan apur bat gehiago egiteko aukera egon da. Ez hainbeste obra handiak eginez baizik eta dagoena mantenduz: bideak, errepideak, espaloiak...\nEgintzat ematen den gauza da baina gauzatu behar da. Nik uste ez dela gauzatu.\nBestalde badago beste gai garrantzitsu bat: kulturala. Herrian badaude lokalak behar dituzten elkarteak eta badaude lokalak ere. Baina ez daude egokituta: udaletxe zaharra, ospitale ohia eta Markesaren jauregi zaharra, adibidez.\nElkarteen beharrei erantzuteko ez ezik auzoek eskatzen dituzten gizarte-etxeak garatzeko ere balio beharko lukete.\nLau urte eman dituzu udalean zinegotzi lanetan, zer ikasi duzu?\nLehenik eta behin oso pozik nago kideekin izan ditudan harremanekin, gehienekin. Esperientzia oso aberasgarria izan da eta animatzen dut jendea ezagutzen ez duen hori ezagutu dezan, ziurrenik iritzia aldatuko baitu.\nNik uste talde moduan lan egiteko aukera dagoela, salbuespenak badaude ere: zenbait udalbatzetan portaera batzuk ez baitira egokiak izan.\nNi beti saiatu naiz eztabaida atsegina sortzen. Gauza bera esan daiteke oihukatuz zein modu atseginean. Eta, egia esanda, modu egokian esan behar dira gauzak. Guztiak gara herrikoak eta gure herritarren beharrei aurre egin behar diegu, eta ez gure arteko zentzugabeko eztabaidei.\nBaina oro har nire esperientzia oso aberasgarria izan da eta oso pozik nago nire kide guztiekin.\nAlkatetza eskuratzeko aurkeztu duzu zure burua eta erronka gogorra da. Beste modu batean ikusten dutenei zer azalduko zenieke?\nLehen esan dut: udal politikak ez du zerikusirik goi politikarekin. Oso kargu publikoa da eta jakina, zure herrian bazaude herritarrei zor diezu guztia. Etengabeko ardura izan behar duzu herritarrekiko. Familia esparruan handicapa da horrelako erronka batean sartu izana, denbora asko kenduko baitizu. Eta beste modu batean ezin da izan.\nNi oso ilusionaturik nago eta espero dut nire bizitza pertsonal eta familiarra udalgintzarekin uztartzea.\nLau urte hauetan zure taldean kaletik gertuen egon den ahotsa izan zara. Hori da zure profila?\nEAJn sentsibilitate ezberdinak daude eta hori onuragarria da. Baina ni sindikalista izan naiz betidanik. JEZen lan egiten dut eta langile batzordearen lehendakaria izan naiz urte luzez eta harro nago. Nik uste politikoa baino sindikalista naizela.\nEsparru honetan sartzeko proposamena egin zidatenean aitortu behar dut asko kostatu zitzaidala. Baina pentsatu nuen ekarpenak egiteko aukera izango nuela nire ustez herria eratzen duen alderdian.\nEsan bezala, alderdian profil ezberdinak daude eta bakoitzak berea dauka bere ibilbidearen arabera.\nEsan bezala, zinegotzi guztiak herrikoak gara eta niri gustatuko litzaidake guztiok ildo batzuetan lan egitea. Eta guztiok ditugu nahiko argi zeintzuk diren ildo horiek. Alderdi bateko edo besteko kideak izateak ez liguke itsutu behar herriak behar duena gauzatzeko.


BIDAIARIEN SARRERAK ETA GAUALDIAK %7 IGO DIRA 2002KO EKAINEAN\nESTABLEZIMENDU TURISTIKO HARTZAILEEN INKESTA (ETHI)\t2002ko ekaina\nBidaiarien sarrerek zein gaualdiek igoerak izan dituzte hiru herrialde historikoetan\n2002ko ekainean, 136.231 bidaiari-sarrera erroldatu dira Euskal AEko hotel-establezimenduetan, aurreko urteko hil berean baino ia 10.000 sarrera gehiago, hau da, %7ren gehikuntza, Eustatek eskaintzen dituen datuen arabera. Bidaiarien sarrerak igo egin dira hiru herrialdeetan, modu desberdinean bada ere: %11 hazi dira Araban, eta %6 Bizkaian eta Gipuzkoan.\nEstatutik datozen bidaiarien sarrerak %10 igo dira, atzerriko bidaiarien kopuruak lortu duen gehikuntzaren gainetik (%2). Estatutik datozen bidaiariak igo egin dira hiru herrialdeetan: Araban %8, %15 Bizkaian eta %5 Gipuzkoan; atzerriko bidaiariak; aldiz, %18 igo dira Araban eta %8 Gipuzkoan; Bizkaian, berriz, %10 jaitsi dira.\nEstatutik datozen bidaiarien artean, igo egin dira ia autonomia-erkidego guztietatik datozenak, batez ere Madrildik eta Valentziako Erkidegotik etorriak, bai eta Euskal AEtik beretik datozenak ere. Atzerriko bidaiarien artean, aipatzekoa da Frantziatik eta Erresuma Batutik datozen bisitariek izan duten gehikuntza, bai eta AEB-Kanadatik eta Iberoamerikatik datozenen jaitsiera ere.\n2002ko ekainean izandako gaualdiak 255.237ra iritsi dira, hau da, aurreko urteko aldi berean baino ia 18.000 gehiago, hau da, %7 igo dira ehuneko-baliotan. Egindako gaualdien kopuruak %11ren hazkundea izan ditu Bizkaian, eta %5ena Araban eta Gipuzkoan.\nEuskal AEko hoteletan ostatu hartu duten bidaiarien batez besteko egonaldiak egonkor iraun du 2002ko ekainean, eta indize hori bidaiariko 1,87 egunena da. Batez besteko egonaldia %5 hazi da Bizkaian, eta %5 eta %1 jaitsi da Araban eta Gipuzkoan, hurrenez hurren.\nPlazako betetze-maila %2 igo Euskal AE osoan, Bizkaian izan den %5en eta Araban izan den %2ren gehikuntzaren ondorioz; Gipuzkoan, aldiz, %1 jaitsi da. Gelako betetze--maila, berriz, %2 igo Euskal AEn, Arabako eta Bizkaiko igoerarengatik (%7 eta %3, hurrenez hurren); Gipuzkoan, aldiz, gelako betetze-maila %2 jaitsi 2002ko ekainean, aurreko urteko hil beraren aldean.\nNekazalturismoa: gaualdiak (%26) eta bidaiarien sarrerak (%12) igo egin dira\nEuskal AEko nekazalturismoko establezimenduetan, 6.463 bidaiari-sarrera zenbatu dira 2002ko ekainean, aurreko urtean baino %12 gehiago: %25 hazi dira Gipuzkoan, %5 Bizkaian, eta %2 jaitsi dira Araban.\nEgindako gaualdiak 14.982 izan dira, hau da, 2001eko ekainean baino %26 gehiago, eta hori Euskal AEko hiru herrialdeetan gertatu da: Gipuzkoa (%30), Araba (%26) eta Bizkaia (%22).\nBatez besteko egonaldia %13 hazi da Euskal AE osoan, eta hiru herrialdeetan hazi da: Araban (%29), Bizkaian (%16) eta Gipuzkoan (%4), aurreko urteko hil beraren aldean.


Petrolio amaigabea — Eibar.ORG | Eibarko peoria\nHemen zaude: Hasiera / Blogak / Amatiño / Petrolio amaigabea\nAmatiño 2009/03/12 00:01\nBegoñak berrogei urte daramatza petrolio-sektorean eta laster erretiratzekotan dago. Orain dela hogeiren bat urte aurreratu zioten ez zuela bertan jubilatzerik izango, petrolioa dezente lehenago ahituko zelakoan. Baina, honez gero, bera lehenago etxeratuko da petrolioa burutu baino. Hain zuzen, zenbait adituk dioenez, oraindik ere barrena beste berrogei urterako erreserbak geratzen omen dira… egungo teknologiaz.\nDirenak direla erreserbak, bada esaten duenik, ordea, petrolioa ez dela sekula santan amaituko. Edo, Yamani jekeak duela edozenbat urte argi asko adierazi bezala: Harri Aroa ez zen amaitu harriak bukatu zirelako eta petrolio-aroa ez da amaituko petrolioa bukatuko delako.\nBai, azken belaunaldi biak kontrakoa esaten aritu izan diren arren, petrolioak betikoz iraungo du. Gizakiak ez dio petrolioa erabiltzeari utziko petrolioa agortuko delako, beste hainbat energia-mota berriagoak, garbiagoak, aproposagoak eta, baita merkeagoak ere, aurkituko direlako baizik. Harriekin gertatu zen legez.\nArgia, 2009ko martxoaren 15ean.\nMilla esker Amatiño zure jakinduria denori eskeintzeagatik. Nik oso gogoz irakurtzen dituk zure idatziak eta klaseak, jarraitu horrela neregatik bakarrik bada ere.


Kirola - ERA\nUdaberriko planak: Kirola eta Natura\nKirola eta Natura programak udaberriko planak proposatzen dizkigu: gure inguruko txokorik ederrenetan euskara familian praktikatzeko aukera ematen du. Hiru ateraldi programatu dituzte.\nKirolean ere euskaraz jantzita\nKirolak haurraren bizitza aberastuko du, baita euskara ikasteko eta erabiltzeko prozesua ere, jarduera hori euskaraz baldin bada.\nA ze jarduera pila!\nIrailarekin batera eskolan hastea dator, eta horrekin batera eskolaz kanpoko jardueren eskaintza zabala. Mota guztietakoak iragarriko dizkiete gure neska-mutikoei: kirolak, hizkuntzak, musika eta beste arte diziplinekin lotutakoak, ludotekak… Zer egin hainbesteko eskaintzaren aurrean? Zalantzarik gabe, guraso zein umeek zenbait irizpide beharko dituzte hautaketa egiteko orduan. Lehenik eta behin, ezinbestekoa da jarduerak umearentzat motibagarri izatea, gustukoak. […]\nHerriko espazioak I: Kiroldegia\nDenbora altxor preziatua da, benetan, baita espazioa ere. Garrantzitsua da gure bizitzan. Izan ere, dela eremu pribatuan, dela publikoan asko zaintzen ditugu tokiak. Etxean, esate baterako, oso agerikoa da, toki berezia ematen baitiegu argazkiei, oroigarriei edota landareei. Espazio publikoei dagokienez, jende orok erabiltzeko diseinatu eta eraikiak izan dira eta hori bera da giltzarria, alegia, konpartitzeko […]\nEmaiozue aukera kirolean ere\nEuskaraz ikasten duten haurrek eskolaz kanpo hizkuntzarekin ahalik eta kontaktu gehien izatea oso mesedegarria da ikas-prozesua osatzeko eta hizkuntzaren erregistro informalean trebatzeko. Kirol jarduerek horretarako aukera ezin hobea ematen dute, haurrek asko ikas dezaketelako gozatzen dauden bitartean. Horregatik, berebiziko garrantzia du familiek seme-alabei aukera ematea kirola euskaraz praktikatzeko. Hezitzailea den kirolak, osasuntsua izateaz gain, bestelako […]


txintxarri.eus: Larunbat kulturala\nSemblante Andaluz elkarteko lagunek ahal duten guztietan antolatzen dituzte ekintzak. 'Egun kulturala' izan da asteburu honetakoa. Hainbat talde aritu dira kultur etxeko auditorioan\nTxintxarri 2017/11/27 14:07\nEguraldi ona edo txarra egin, Semblante Andaluz elkarteko kideak ez dira etxean geratzekoak. Egun kulturala izeneko ekitaldia antolatu dute asteburuan, FARAE Euskal Herriko Andaluziar Elkarteen Federazioaren babes eta laguntzarekin.\nHainbat taldek eman dute euren onena kultur etxeko auditorioan: Gitanillas del Alba eta Duende dantza taldeetako gaztetxoek, Zambra taldeko dantzari trebeek, eta baita Verea de enmedio artista hirukoteak ere.


2018ko ekainaren 19a, asteartea | Ordua Euskal Herrian 14:16:10\nIngurumena > Landareak > Basoa > Espezieak > Zuhaitzak > Hosto galkorreko zuhaitzak > Norteko haritza / Haritz amerikanoa\nHaritz amerikarra (Quercus rubra).\nIntsinis pinu beltza (Pinus radiata) bezala Ameriketatik ekarritako bi zuhaitzek nire udazkenaren paisaia erretzen dute. Akuiluak idiaren saihetsean bezala, sast! Sastatekoa begietan. Kolore deigarrienak, inondik ere, gustuko ez ditudan bi zuhaitz horienak. Ikaragarrizko zurak emango zituztenaren ustetan basozaleek ekarri eta hedatutakoak.\nNorteko haritza edo haritz amerikarra bata, Quercus rubra. “Rubra” hitzak dioen eran, udazkenean hostajea gorri-gorri jartzen du, eskarlata. Zura ere halakoxea du, gorrizta. Haritz, erkametz, ametz eta arte, bertako quercustarrenaren aldean eskasa du egurra. Hori gutxi balitz, geurean gaitzak erabat jota dago, norteko harizti sano bat topatzea ez da erraza. Ipurditik eraitsitako zuhaitzen bat ez bada, arba osoak jausita edo zuhaitzean bertan ihartuta dauden adarrak ikusiko dituzu. Gaitzak jo eta eraitsi, eta aurrera egiten duten zuhaitz bakanek erdipurdiko zura... Alde hortik! Aitatzen didan guztiari norteko haritzik inolaz ere ez aldatzeko gomendioa ematen diodala urteak dira.\nHaritz hori gorriz janzten duen jostun beraren titarea sumatzen da bigarrenaren udazkeneko soinekoan ere. Hori-hori, urrezkoa hau, urrutira ere nabarmena. Idi-bihotz arbola edo tuliparbola, Liriodendron tulipifera; hitzez hitz, idi-bihotza edo tuliparen tankerako liliak ematen dituen zuhaitza. Hori ere amerikarra, Mendi Harritsuetan eta Ohio ibaiaren arroan basatia. Ale bakan batzuk badira, han eta hemen, kale, parke eta baratzeetan. Basoan, ordea, sailean jartzen dela ez da urte asko. Kategoriako zura ematen zuela izan zen zuhaitz hori aldatzen hasteko aitzakia. Horixe aitzakia! Horrek ere egur makala ematen baitu. Populus nigra, makalarenaren tankerakoa, gehienez ere 480 kilo metro kuboko. Zeharo eskasa. Papera egiteko eta asko jota hilkutxetarako.\nBi zuhaitzok, baina, uztarri batean behinik elkartu daitezke: azkar hazten dira. Tuliparbolak hamaika urtean hamabost metroak harrapa ditzake. Basozale diruzale, zaletasun bikoitzaren emaitza. Eta begietan min.\nKanal hauetan artxibatua: Norteko haritza / Haritz amerikanoa | Tuliperoa\nNorteko haritza / Haritz amerikanoa kanaletik interesatuko zaizu...\n2011-11-20 | Jakoba Errekondo\nPentzean belarra eta bi-belarra bezala, bi udaberri aurten. Hala nioen aurrekoan urriko loraldi xelebreak arrazoitu nahian. Eta udaberria sasoi kaxkarra dela jakinagatik, perretxikota jo nuen mendira lehengo astean. Zuhaitzek udazken-udazkena dela baitiote. Esnegorri edo niskalo batzuk, hurritz-perretxikoak, onddo bakanen bat eta urbeltz sorta ederra ekarri nuen. Basotik etxerako tartean, belaze batean galanperna tantai batzuk ere bildu nituen. Udaberriz urardotutako udazkenerako bildualdi... [+]


Festa eta beste zer? - Irutxuloko Hitza : Irutxuloko Hitza\nFesta eta beste zer?\nAste Nagusian Aste Nagusi bat baino gehiago kabitzen da. Jaiak irauten duen artean lana ere ez da falta izaten, eta partaide bezainbat ertz ditu hiria hartzen duen festak. Sei lagunekin hitz egin dugu euren Aste Nagusia ezagutzeko, Aste Nagusiak festaz gain beste zer biltzen duen jakiteko. Jaiaz ikuspuntu desberdinak dituzte, eta askoz gehiago ere badira, ziur.\nIrati Salsamendi eta Peru Iparragirre\nAste Nagusia tradizio luzeko festa da Donostian. Askotariko jarduerak eta ekitaldiak antolatzen dira astebetean zehar. Zezenketekin abiatu omen ziren festak, XIX. mendearen amaieran. Denbora pasa da ordutik, eta eraldatu da jaia. Azken urteetan udalaren egitarauak eta Donostiako Piratek antolatutakoak osatzen dute Aste Nagusia. Festen hasiera ere bikoitza da: Artillera dale fuego abestu dute aurten kopa irabazi duten Realeko jokalariek eta hockey taldeko kideek udaletxe aurrean, eta kanoikada lehen aldiz Onintza Mokoroak piztu du, tradizioak berrikuntza beti behar duela erakutsiz; Piraten txupinazoa Donostiako gaztetxeek bota dute aurten, hirian autogestioaren bueltan antolatutako lau eragilek. 2003tik ari dira Piratak Donostia abordatzen, eta abordatzea bera festen zati garrantzitsu bilakatu da honezkero. Zezenketak ere egin dira aurten, hauen aurkako protesta jendetsua izan bada ere. Festa bete protesta ere izan da Aste Nagusia, Euskal Errepublikaren aldeko manifestazioarekin abiatu zen, zezenketen aurkakoa egin zuten gero, eta turistifikazioa salatu dute gaur. Eraso sexisten aurkako erantzunak ere ozenak izan dira, festa ere libre bizitzeko aldarriarekin batera.\nSu festak dira, beharbada, Aste Nagusiko ekitaldirik ikusgarriena, eta ozenena, ziurrenik. Jende ugari gerturatzen da, izozkia janez batzuk, badia ingurura zerua argitzen duten suak ikustera. Ez dira, ordea, guztien gustukoak, ohikoa den bezala. Askotarikoa da festa, festara doazenak askotarikoak diren bezala. Askotarikoak dira, halaber, festa aurrera ateratzeko egin beharreko lanak. Festa gutxitan izaten da festa hutsa, aurrelana eta ezkutuan geratzen den lana funtsezkoa da. Aste Nagusiaren alderdi desberdinen erakusgarri elkarrizketatu ditugu sei lagun, festa nola bizi duten ezagutzeko.\nIzaskun Astondoa Su Artifizialen Nazioarteko Lehiaketako Epaimahai Ofizialeko kidea da, eta bere lana da gaueroko su festen ikuskizunak balioestea. 27 urte daramatza pirotekniaren munduan lanean, eta su festak epaitzerako orduan bere ikuspuntua desberdina dela esan digu: «Nahiz eta kritikoa izan,egon daitezkeen akatsak ulertzen ditut. Ikuskizunaren atzean dagoen prestakuntza kontuan hartzen dut».\nAste Nagusian zehar su festak izan ohi dira bere plan nagusia, baina gainerako guneak ere bisitatzen ditu. Dioenez, astearen eskaintza «zabala eta merezigarria da». Aste Nagusiak irauten duen artean errutina bat jarraitzen du, goizaren erdialdera piroteknikoa agurtzera joaten da, prestaketekin nola doazen ikustera. Arratsaldeak aprobetxatzen ditu beste guneetatik ibiltzeko. Gauean, aldiz, epaile lanak egitea egokitzen zaio. Aste Nagusian ezer hobetuko lukeen galdetuta programazio taldea egitaraua urtero hobetzen ahalegintzen dela nabarmendu du Astondoak, «profesionalez osatutako taldea baita».\nFesta lana denean\nAste Nagusian badira ikusgarriak diren ikuskizunak eta elementuak, su festak, kontzertuak eta abordatzeak, kasurako. Baina badira ostenduta geratzen direnak ere, normalean ikuskizun ikusgarri horiek egin ahal izateko lanari lotutakoak. Hiria batetik bestera zeharkatzen duten autobusetako gidariak izan daitezke horren adibide. Urko Rodriguez Dbuseko autobus gidariarekin hitz egin dugu. Aste Nagusian zehar lanean ari da, goizez edo arratsaldez, aste horretan egokitzen zaion txandaren arabera. Azaldu duenez, ordu txikietan ibiltzen diren Gautxoriak, aldiz, gidari zehatz batzuen eginkizuna dira gaur egun. Lanean ez dabilenean musika edo bertsoekin lotura duten jardueretan ibiltzen da normalean, edo Donostiatik aldentzen da, «lasaitasun pittin baten bila».\nAste Nagusiak hainbat zailtasun gehitzen dizkio Rodriguezen lanari, batez ere Bulebarrera sartzeko ordu tarte mugatu bat izaten dutelako eta gidari-aldaketen lekua ere azken unean alda daitekeelako, «orduan kaos unetxo batzuk izaten dira, nora joan ez dakigula».\nAste Nagusian auzoetan egiten denari eta herri egitasmoei tarte askoz handiagoa egitea gustatuko litzaiokeela adierazi du Rodriguezek. «Ez dakit donostiarrentzat hobea izango litzatekeen edo ez, baina nik su festak eta zezenketak kenduko nituzke errotik», gehitu du.\nEgitaraua askotarikoa baldin bada ere, Aste Nagusia, bereziki, jaia izaten da. Egunez hasitako festa gauez luzatzen da askotan. Erniope tabernako ostalaria da Andoitz Urdapilleta eta Aste Nagusian zehar han aritzen da lanean, egunez eta gauez. Larunbatetik larunbatera, bazkariak eta afariak ematen dituzte, eta, gainera, gauetan goizeko seiak eta erdi arte edukitzen dute zabalik taberna, gau giroan. Aste Nagusirako aurrelana egin behar izaten dute: langile gehiago kontratatu, eskari handiagoak egin. Lan handia izaten da, baina «ondo prestatuz gero arazorik gabe» moldatzen dira. Barra ostetik denetarik ikusten dela esan du Urdapilletak, «desfase asko egoten da gauean, baina baita jende jatorra eta formala ere».\nAzken igandean hartzen dute jai eta Irrikitaldian izaten du festaz gozatzeko tartea. Bestela, ekitaldirik gogokoenak bertso-saioak ditu Urdapilletak. Aste Nagusian udalak antolatutako egitarauan gauza gutxi dagoen arren Donostiako Piratek festa osatzen dute bere iritziz, eta auzoetara zabaltzen, euskal giroan, «eskertzen da auzolanean horrelako jai batzuk aurrera ateratzea».\nDonostiako Piratetako kidea eta Pirata Bihurrien kofradiako kide ohia da Naiara Begar. 0-12 adin-tarteko haurrek hartzen dute parte Pirata Bihurrien kofradian, eta antolatzen dituzten jarduera gehienak goizetan eta arratsaldetan egiten dituzte. Umeek ere Aste Nagusi Piratan eguneroko egitarau bat izan zezaten sortu zuten Bihurrien kofradia, erraldoi eta buruhandiez eta barrakez gain auzolanean eta autogestioan oinarritutako jarduerak eskaintzeko asmoz. Begarrek nabarmendu duenez, «asko eskertzen dute umeek eta gurasoek gurea bezalako jai eredu batean eta gure balioetan murgiltzeko aukera izatea».\nBihurrien kofradiaren bitartez, umeak, gazteak eta helduak bezala, egitarauaren parte izan daitezen ahalegintzen dira: «helburua da beraiek paper aktiboa izatea, ez izatea hartzaile hutsak. Horretarako, saiatzen gara umeei ardura txikiak ematen, beraien iritzia kontuan hartzen, haientzat eta haiengandik ateratako egitarau bat sortzeko. Nahi duguna da espazio bat sortu umeek aukera izan dezaten txikitatik pirata izateko, eta Donostiako Piraten izaera txikitatik sentitzeko».\nBegarrek adierazi duenez, Abordatze Txikia da gustukoen duen jarduera: «Umeek txikitatik Donostia abordatzeko aukera izan behar dutela uste dut, eta oso egun polita da». Egun bereko Umeen Herri Bazkaria ere asko gustatzen zaiola gaineratu du, «kanpotik begiratuta irudia zoragarria da: 200 edo 250 umek bakarrik bazkaltzen dute mahai luzeen inguruan, denak kamiseta berarekin, begiraleen laguntzaz, eta gurasoak kanpoan egoten dira. Zoragarria da».\nAuzoetako Aste Nagusia\nAste Nagusia Parte Zaharretik harago ere ospatzen da, auzoetan, Amara Berrin, besteak beste. Amara Berriko auzo elkarteko kidea da Iñaki Olasagasti, eta auzoko festen antolakuntzan aritzen da. Aste Nagusian zehar Amara Berrin egiten dituzten jarduerak udalak antolatzen ditu, baina auzo elkartearen ekimenez. Olasagastiren ustez, gaur egun Aste Nagusiko jarduera gehienak hiriaren erdialdean pilatzen dira, baina azken garaian, egoera pixka bat aldatu da. Erdialdean egiten dituzten jarduerak asko gustatzen zaizkiola azaldu du, baina esan du oso positiboa dela auzoan bertan gauzak antolatzea, «auzotarrok asko eskertzen dugu hemen bertan jai giroa izatea, eta Erdialderaino joan behar ez izatea».\nHala ere, Aste Nagusiarekin «oso ñoñostiarra» dela aitortu du Olasagastik. Festetako egunak, normalean, modu antzekoan igarotzen ditu: «Auzoan jardueraren bat baldin badago, hemen gelditzen naiz, baina, bestela, eta eguraldi ona egiten badu, hondartzara joaten naiz. Ondoren, etxera joaten naiz bazkaltzera eta atseden hartzen dut. Arratsaldean Erdialdera eta Parte Zaharrera joaten gara, paseotxo bat egin eta giroa ikusteko». Giroa aproposa baldin bada, eguna amaitzeko ogitarteko bat afaldu, eta su festak ikustera joaten da. «Hori bai, su festak izozkirik gabe ikusten ditut, nahiago izaten dut izozkiak etxean jan».\nAste Nagusian Amara Berrin egin dituzten jardueretatik erraldoien eta buruhandien kalejira, arkume-menestra lehiaketa eta Festara! ekimena nabarmendu ditu Olasagastik. Oro har, auzokoen parte hartzearekin pozik agertu da: «Egiten ari garen gauzetan jendearen harrera oso ona izaten ari da».\nFesta eta ardura\nEskifaia Gazte kofradiako kidea eta Zirgari lantaldeko kidea da Sara Fermin. Aste Nagusia bakoitzak bere gustuen arabera antolatzen duela uste du: «Nire kasuan, jaiak bizitzeko modua da festa eta lana uztartzea. Aste Nagusi Pirataren funtsean autogestioa dagoenez, argi daukagu denon lanarekin aterako ditugula aurrera jaiak». Egin beharrekoak betebehar gisa beharrean ardura gisa bizi dituela nabarmendu du, «gure arteko antolakuntza eta zaintzak dena errazten du, eta horrek egiten du eginbeharrak gustura egitea».\nEgunero egitaraua begiratu eta gehien gustuko dituen jarduerak apuntatzen ditu Ferminek. Pirata gisa dituen ardurak ere errepasatzen ditu, eta erasoen aurakako taldearen Whatsapp taldea begiratzen du. Erasoren bat salatu baldin badute, lan taldea bildu eta mobilizazioa prestatzeko lanak banatzen dituzte: baimena eskatu, pankarta egin, komunikatua idatzi, eta abar.\nDonostiako Piratetan profil oso desberdinetako jendea dagoela nabarmendu du Ferminek: «Kofradiak bakoitzaren afinitate taldea direnez, normalena bakoitzaren kofradiako jarduerak gustatzea izango litzateke, hala ere, besteek antolatzen dituztenez ere asko gozatzen dugu» baieztatu du. Kuadrillen arteko jolasen eguna da Ferminen gustukoena. Horrez gain, Aste Nagusi Pirataren lehen eta azken eguna dira bere gustukoenak: «Nire ustez, pirata guztien faboritoen artean dago Irrikitaldia, oso egun berezia delako. Donostiako Piraten izaera oso ondo islatzen duen jarduera da».\nAste Nagusian ezer aldatuko lukeen galdetuta, eraso sexisten aurkako lanketa sakonagoa egin beharko litzatekeela azpimarratu du Ferminek: «Udalak lanketa sakonagoa egin beharko luke. Positiboak diren hainbat neurri hartu ditu, Bulebarrean jarritako karpa, esaterako, baina argi dago egiten duenarekin ez dela nahikoa». Iaz udalak mugimendu feministarekiko izandako jarrera ere ekarri du gogora: «Erailketa matxista bat salatzeko egindako elkarretaratze baten harira, hainbat kideri isuna jarri zieten, eta gero, Aste Nagusiko erasoak salatzeko mugimendu feministak deitutako mobilizazioetan, lehen lerroan jarri ziren agintariak, protagonismo bila».\nUdalak bezala piraten mugimenduak ere lanketa feministaren beharra duela gaineratu du: «Asko aurreratu dugu baina oraindik asko dugu egiteke. Zirgari lantaldea sortu izanak eta Puntu Morea egoteak arazoa konpondu duela dirudi, baina ez da horrela. Beste urte batez errepikatu behar dugu eraso sexisten aurka borrokatzea denon ardura dela».\nProtokoloaren eta gune seguruaren moduko neurri zuzenak jartzeaz gain «jai ereduaren inguruko hausnarketa egitea ezinbestekoa» dela gaineratu du Ferminek, «erasoak saihesteko sekulako kanpaina egin arren Kursaalean jartzen duten disko-festan abesti sexistak eta eredu maskulino toxiko bat sustatzen bada, jai daukagu. Elementu horiek ez dira kontuan hartzen, eta emakumeenganako indarkeriaren erroan daudenak dira».


Howard Gardner - Wikipedia, entziklopedia askea.\nErakutsi/ezkutatu Pentsamendua azpiatal\n2.1Adimen anizkunaren teoria\nErakutsi/ezkutatu Idazlan nagusiak azpiatal\nScranton (Pennsylvania), 1943ko uztailaren 11 (78 urte)\nEllen Winner (en)\nHarvard College (en) 1965) lizentzia\nHarvard Unibertsitatea 1971) doktoretza\nJohn Simon Guggenheim Memorial Foundation beka (2000)\nGizarte Zientzietako Asturiasko Printzesa Saria (2011)\nHoward Gardner (Scranton, Pennsylvania, AEB, 1943ko uztailaren 11) psikologoa, ikertzailea eta Harvard Unibertsitateko irakaslea da. Bere bizitzaren zati handi bat ikerketari eskaini dio. Arlo zientifikoan ezaguna da gaitasun kognitiboei buruz egin dituen ikerketengatik, eta berak formulatu duen adimen anizkunaren teoriarengatik. Teoria hori formulatu duelako eta horrela hezkuntza hobetzen lagundu duelako, 2011n Zientzia Sozialetako Asturiasko Printzearen Saria eman zioten.\n2.1 Adimen anizkunaren teoria\n3 Idazlan nagusiak\n1938an Howard Gardnerren gurasoek alde egin zuten Alemaniatik. Bere familia judutarra da eta Alemania nazitik Estatu Batuetara joan eta denbora gutxira, 1943an Scranton hirian (Pennsylvania) jaio zen. Lehen semea, Eric, istripu batean hil zitzaien, Howard jaio baino lehenxeago. Howard Gardner hazi zenean datu hori ez zioten aipatu, baina gurasoek ez zioten txikitan eskolako kiroletan parte hartzen utzi. Musikako ikasketetan, ordea, nahiko aurreraturik ibili zen, eta piano jotzaile profesional bihurtzeko asmoa izan omen zuen gaztetan.\nGaztea zenetik irakurketa eta pianoaren kartsua zen. Ikasle bezala bere distiragatik nabarmendu zen eta Harvard Unibertsitatean onartua izan zen non garapenaren psikologiagatik interesatu zen Erik Erikson eta Jerome Brunerren eraginagatik. Harvard Unibertsitatean psikologiako doktoregoa lortu eta neuropsikologiaren eremuko ikerketa bukatu ostean, Gardnerrek hezkuntza eta psikologiako arloan izugarrizko laguntza eskaini zuen. Gardnerrek 80.hamarkadan jadanik aipatutako adimen anizkunaren teoria proposatu eta garatu zuen bere lan enpirikoan oinarrituta. Gaurkotasunean, Harvard Unibertsitatean kognizio eta hezkuntza katedrako irakaslea da eta hezkuntza esparruan ezaguna da adimen anizkunaren teoriagatik, honek dio pertsona bakoitzak zortzi adimen edo gaitasun kognitibo dituela (linguistikoa, logiko-matematikoa, espaziala, musikala, korporal eta zinestesikoa, intrapertsonala, interpertsonala eta naturalista). Bere ikerketak adingabe eta helduen gaitasun kognitiboen analisian zentratu dira, eta hortik abiatuta adimen anizkunaren teoria formulatu zuen (Frames of Mind, 1983).\nHarvard Unibertsitateko ikertzailea izan zen eta ikasketa urteen ostean, Estatu Batuetako eskolen hezkuntza sistema egoera konprometigarri baten jarri du. 1983an, Frames of Mind: The Theory of Multiple Intelligences liburuan, («Gogoaren eraikuntza: inteligentzia anitzen teoria») bere teoria azaldu zuen. Teoria hau hobetzen saiatu zen hurrengo urteetako zenbait argitalpenetan eta 1990an lehenengo estatubatuarra izan zen Louisville Unibertsitateko Grawemeyer Saria jaso zuena. Bertan, adimen bakarren existentzia kritikatu egiten du proba psikometrikoen bidez. Asturiasko Printzearen Fundazioko epaimahaiak Gardnerri eman zion saritu zuen Zientzia Sozialetako Asturiasko Printzearen Saria, Espainian, 2011ko maiatzaren 11n.\n1961ean Howard Gardner Harvard Unibertsitatean sartu zen, batez ere historia ikasteko asmoarekin, Erik Erikson omen zen garai hartako bere kultura erreferente nagusia. Aldatu zuen, baina, bere ikasteko ildo nagusia social relations-etara, giza harremanetara, (psikologia, soziologia eta antropologiaren arteko nahasketa). Psikologia terapeutikoan interes berezia omen zeukan garai haietan. Howard Gardnerrek berriro aldatu zuen bere interesgune nagusia Jerome Bruner psikologoa ezagutu eta gero eta Jean Piageten idazlanak irakurri eta gero.\nBere Doktore statusa lortu eta gero Harvarden 1971ean Unibertsitate horretan bertan lanean geratzea erabaki zuen. Nelson Goodmanekin batera ikerketa talde bat berrantolatu zuen ertien irakaskuntzaren inguruan, Project Zero izenekoa. 1967an sortua, Project Zero ikerketa taldea ertien irakaskuntza sistematikoki aztertzea zuen helburu, bai sorkuntza artean baita beste arlo humanistiko eta zientifikoetan ere. Norbanakoengan eta erakundeengan azter daitezken hainbat kontutan zientzia ikuspegitik ekarpenak egiten saiatzen dira.\nGood Project taldearen sortzaileak: William Damon, Mihaly Csikszentmihalyi, eta, eskuinean, Howard Gardner\n1981ean, Howard Gardnerri MacArthur Prize saria eman zitzaion. Orain, irakasle dabil Hobbs Professor of Cognition and Education Harvard Unibertsitatean, (Harvard Graduate School of Education-en). Neurologiako irakasle-laguntzailea ere bada Bostongo Unibertsitateko Medikuntzako Fakultatean.\nAdimen anizkunaren teoria[aldatu | aldatu iturburu kodea]\nGardnerrek gizakian adimen bakarra ez dela existitzen seinalatzen zuen eta indibiduo bakoitzaren potentzialak markatu egiten duten adimen dibertsitatea defendatzen zuen. Adimena ez da kantitate bat neurtu ahal dena zenbaki batekin adimen-kozientea den bezala, halabehar, pentsamenduak ordenatzeko eta honek ekintzekin koordinatzeko gaitasuna da. Adimena ez da bakarra, mota desberdin asko existitzen direlako. Bere sistema adimen aniztasuna inplementatzeko helburuaz, XXI.mendean umeen gaitasunak piztera dedikatu zen klima aktibo eta afektiboan. Adimen anizkunaren teoriak dioanaren araberan, pertsona bakoitzak zortzi adimen edo gaitasun kognitibo ditu. Adimen hauek batera funtzionatzen dute baina entitate erdi-autonomoak bezala, pertsona bakoitzak adimen bat besteak baino garatuagoak ditu.\nAdimen anizkunaren teoriaren arabera inteligentziak dimentsio anitz omen ditu. Urte luzeetan eztabaidatu izan da ea inteligentzia modu zientifikoan neur ote zitekeen. Gardnerren ustez, pertsona bakoitzak inteligentzia maila desberdina dauka inteligentziaren hainbat aldetan. Inteligentzia orokorra zenbait inteligentziatan banaturik deskribatzen du. Inteligentzia mota bakoitzak burmuineko gune fisikoetan kokatzen ibili dira burmuinaren fisiologia adituek. Burmuinetako zauriek eta lesioek ikertzea eta burmuinetik emititzen diren uhinak ikertzea izan da gehien jorratu diren ikertzeko bideak. Norbanakoaren barneko inteligentzia eta pertsonen arteko harremanetarako inteligentzia osatzen dute inteligentzia emozionala. Honekin batera adimen linguistikoa, adimen logiko-matematikoa, adimen musikala, adimen espaziala eta adimen korporal-zinestesikoa deskribatu zituen eta geroago adimen naturalista gehitu zuen.\nAdimen linguistikoa: hizkuntza eta komunikazioa menperatzeko gaitasuna da.\nAdimen logiko-matematikoa: era deduktiboa eta logikoan arrazoitzeko gaitasuna da baita arazo matematikoak ebazteko gaitasuna ere.\nAdimen espaziala: mundua ikusi ahal izateko eta objektuak ikuspegi desberdinetatik ikusteko gaitasuna da. Gaitasun hau ez dago ikusmenagatik mugatuta itsuetan ere garatzen baita.\nAdimen musikala: tonuak eta erritmo musikalak ezagutu eta konposatzeko gaitasuna da.\nAdimen korporal eta zinestesikoa: mugimendu korporalen koordinazio ahalmena erabiltzeko gaitasuna da.\nAdimen intrapertsonala: norberaren esparru pertsonala kontrolatu eta ulertzeko gaitasuna bezala ezaguna da.\nAdimen interpertsonala: besteen emozioak eta asmoak bereizteko gaitasunari dagokio. Adimen emozionaleko atal oso garrantzitsua bezala kontsideratzen da gaurkotasunean.\nAdimen naturalista: ingurumeneko elementuak bereizi, ordenatu, ulertu, erabili eta sailkatzeko gaitasuna da.\nGardnerrek esaten du base biologiko zein kulturalak existitzen direla adimen anitzen barruan. Ikerketa neurobiologikoak erakutsi egiten dute ikasketa neuronen arteko konexio sinaptikoen aldaketen emaitza dela. Horretaz gain, kultura adimen desberdinen garapenean garrantzi handia dutela dio eta kultura ezberdinak adimen desberdinak era desberdinean baloratzen dute. Balore kulturala adimenekin erlazionatuta dauden ekintzen garapena burutzeko motibazio bezala balio du.\nGardnerrek hamaika liburu argitaratu ditu eta honek hainbat hizkuntza desberdinetara itzuli egin dira. Bere liburuen artean, hurrengo hauek aurkitzen dira:\nThe Quest for Mind: Jean Piaget, Claude Levi-Strauss and the Structuralist Movement - New York: Knopf, 1973.\nThe Shattered Mind - New York: Knopf, 1975.\nArtful Scribbles: The Significance of Children's Drawings - New York: Basic Books, 1980.\nArt, Mind and of Multiple Intelligence (1983) ISBN 0-465-02510-2 (1993 ed.).\nThe Mind's New Science: A History of the Cognitive Revolution - New York: Basic Books, 1985.\nTo Open Minds: Chinese Clues to the Dilemma of Contemporary Education - New York: Basic Books, 1989.\nThe Unschooled Mind: How Children Think and How Schools Should Teach (1991) ISBN 0-465-08896-1 (1993 ed.).\nCreating Minds: An Anatomy of Creativity Seen Through the Lives of Freud, Einstein, Picasso, Stravinsky, Eliot, Graham, and Gandhi (1994) ISBN 0-465-01454-2\nMultiple Intelligences: The Theory in Practice (1993) ISBN 0-465-01822-X (1993 ed.).\nLeading Minds: An Anatomy of Leadership - New York: Basic Books, 1995.\nIntelligence: Multiple Perspectives - Orlando: Harcourt, 1996.\nExtraordinary Minds: Portraits of Exceptional Individuals and an Examination of our Extraordinariness - New York: Basic Books, 1997.\nIntelligence Reframed: Multiple Intelligences for the 21st Century - New York: Basic Books, 1999.\nThe Disciplined Mind: What All Students Should Understand - New York: Simon and Schuster, 1999.\nMultiple Intelligences After Twenty Years, 2003. Paper presented at the American Educational Research Association, Chicago, Illinois, April 21, 2003. \nFive Minds for the Future - Harvard Business School Press, 2007, ISBN 978-1-59139-912-4\nResponsibility at Work - Jossey-Bass, 2007.\nAudioa Daniel Goleman-ekin batera (ingelesez):\n"Good Work: Aligning Skills and Values" - More Than Sound Productions  2008 (as part of the "Wired to Connect: Dialogues on Social Intelligence").\nGardnerren teoriari buruzko ikerketa:\nBennett, M. (2000). Self-estimates and population estimates of ability in men and women. Australian Journal of Psychology, 52, 23–28.\n↑ (Gaztelaniaz) «Howard Gardner - Premio Príncipe de Asturias» www.premiosprincipe.es (Noiz kontsultatua: 2018-03-26).\n↑ (Noiz kontsultatua: 2018ko martxoaren 26a).\n↑ (Ingelesez) Mark K. Smith, "Howard Gardner and Multiple Intelligences," The Encyclopedia of Informal Education (2002, 2008)  (accessed February 2009)\n↑ Howard Gardner: biografía del psicólogo estadounidense. (Noiz kontsultatua: 2018-03-26).\n(Gaztelaniaz)Howard Gardner: biografía del psicólogo estadounidense\n(Ingelesez)Howard Gardner's Project Zero home page at Harvard University\n(Ingelesez)Howard Gardner's personal home page\n(Ingelesez)Howard Gardner School for Discovery in Scranton, PA; another photograph of Howard Gardner's can be seen here, at the link about "History"\n(Ingelesez)The Howard Gardner School in Alexandria, VA\n(Ingelesez)Gardner's work in social psychology, Greater Good magazine\nMultimedia: Howard Gardner\nBNF: 12096277w (data)\nOrriaren azken aldaketa: 24 otsaila 2021, 23:40.


Larnage - Wikipedia, entziklopedia askea.\nMax OSTERNAUD (2014-2020)\n45° 05′ 49″ N, 4° 51′ 50″ E / 45.0969°N,4.8639°E / 45.0969; 4.8639Koordenatuak: 45° 05′ 49″ N, 4° 51′ 50″ E / 45.0969°N,4.8639°E / 45.0969; 4.8639\nChantemerle-les-Blés, Crozes-Hermitage, Érôme, Mercurol-Veaunes eta Tain-l'Hermitage\nLarnage (frantsesez eta ofizialki: Larnage) Frantziako udalerri bat da,Drôme departamenduan dagoena, Auvernia-Rhône-Alpeak eskualdean. 2013an 1066 biztanle zituen.\n2007an Larnage udalerrian erroldatutako biztanleak 982 ziren. Familiak 339 ziren, horien artean 63 pertsona bakarrekoak ziren (25 bakarrik bizi ziren gizonak eta 38 bakarrik bizi ziren emakumeak), 84 seme-alabarik gabeko familiak ziren, 163 seme-alabak dituzten bikoteak ziren eta 29 seme-alabak dituzten guraso-bakarreko familiak ziren.\n2007an 383 etxebizitza zeuden, 348 familiaren etxebizitza nagusia ziren, 20 bigarren erresidentzia ziren eta 15 hutsik zeuden. 367 etxeak ziren eta 14 apartamentuak ziren. 348 etxebizitza nagusietatik 296 bere jabearen bizilekua ziren, 43 alokairuan okupaturik zeuden eta 9 doan lagata zeuden; 11 etxek bi gela zituzten, 34 etxek hiru zituzten, 79 etxek lau zituzten eta 223 etxek bost zituzten. 285 etxek euren parking plaza propioa zuten azpian. 107 etxetan ibilgailu bat zegoen eta 219 etxetan bat baino gehiago zituzten.\nLarnage udalerriko biztanleria-piramidea 2009an .\n2007an lan egiteko adina zuten pertsonak 603 ziren, horien artean 474 aktiboak ziren eta 129 inaktiboak ziren. 474 pertsona aktiboetatik 451 lanean zeuden (253 gizon eta 198 emakume) eta 23 langabezian zeuden (13 gizon eta 10 emakume). 129 pertsona inaktiboetatik 44 erretiraturik zeuden, 46 ikasten zeuden eta 39 "bestelako inaktibo" gisa sailkaturik zeuden.\n2009an Larnage udalerrian 356 unitate fiskal zeuden, 1.029 pertsonek osaturik. Pertsona bakoitzeko diru-sarrera fiskalaren mediana urteko 19.829 euro zen.\n2007an zeuden 25 komertzioetatik, 1 erauzte enpresa zen, 1 janari enpresa zen, 8 eraikuntza enpresak ziren, 5 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 2 higiezinen enpresak ziren, 4 zerbitzu enpresak ziren eta 2 administrazio publikoko enpresak ziren.\n2009an zeuden norbanakoentzako 10 zerbitzu publikoetatik, 3 igeltseroak ziren, 1 margolaria, 2 zurginak, 1 iturgina, 1 argiketaria, 1 jatetxe eta 1 higiezinen agentzia.\n2000. urtean Larnage udalerrian 54 nekazaritza-ustiategi zeuden, 620 hektarea erabiltzen.\nBNF: 15253017p (data)\nOrriaren azken aldaketa: 29 abendua 2019, 12:28.


Publikatuta: 2021/12/17 16:03 (UTC+1) Azken eguneratzea: 2021/12/17 16:26 (UTC+1)\nOspatzekotan, "ekitaldiak inguruabarretara eta baldintzetara" egokitzea eskatu die EAEko hiru hiriburuetako udalei eta Eudeli.\nErrege Magoak Donostian. Artxiboko argazkia: EFE\nLABIren batzorde tekniko-zientifikoak Eguberrietako ekitaldi tipikoak eta klasikoak saihesteko gomendioa eman du, esaterako Olentzeroren eta Errege Magoen desfileak, edo "gutxienez pandemia aurreko estilora ez egitea". Ospatzekotan, "ekitaldiak uneak eskatzen dituen baldintzetara" egokitzea eskatu du.\nLABIren Batzorde Teknikoak hiriburuetako alkateei eta Eudeli egungo egoera epidemiologikoari eta Gabonetan egiten diren ekitaldiei buruz egindako txostenean jaso da gomendio hori.\nTxostenean ohartarazi duenez, egoerak erakusten du, alde batetik, egoera epidemiologikoak "okerrera" egin duela eta osasun-sistema "tentsionatu" egin dela, ospitaleratzeak areagotuz, batez ere zainketa intentsiboetako unitateetan.\nHorrekin batera, gogorarazi du Gabonetakoa "elkarreragin sozial handiko" garaia izan ohi dela, joan-etorriak, familiako eta laneko juntadizoak, eta txikienentzako jarduerak.\nHori dela eta, LABIren batzorde tekniko-zientifikoak hiru hiriburuetako udalei eta Eudeli gomendatu die Olentzero, Erregeen Kabalgata edo "pandemiaren aurretik ohikoak ziren eta antzeko ezaugarriak dituen beste edozein ekitaldi" ez egiteko, "covid-19aren transmisioa areagotzeko arriskuagatik", ezagun baitira "areagotze horrek osasun-sisteman eta pertsonen osasunean dituen ondorioak".\nLABIren batzorde teknikoak adierazi duenez, ekitaldi horietan, euren izaeragatik beragatik, murriztu egiten dira covid-19aren aurkako prebentzio-neurriak, hala nola distantzia soziala, inguruan elikagaiak eta edariak hartzeko maskara kentzea; joan-etorriak ere areagotu egiten dira.


Saneamendu sarearen berritze lanak tarteko, trafikoa moztuko dute Garmendipe inguruan - Uztarria (Azpeitia)\n2019ko aza. 4a, 12:57\nUr hornidura sarean eta saneamendu sarean egin behar dituzten lanak tarteko, hainbat astez trafiko mozketak izango dira Garmendipe inguruan. Gipuzkoako Urakek azaldu duenez, ur hornidura hodia berritzeko lanak egingo dituzte Artzubiako biribilgune txikitik Ondarre kalera bitartean, eta lan horien ondorioz errepidea moztuko dute aldika.\nBerritze lanak bi fasetan egingo dituzte. Gaurtik, astelehena, hilaren 18ra bitartean, Artzubia etorbideko biribilgune txikian arituko dira saneamendu lanak egiten. Azaroaren 19tik aurrera, berriz, etorbidetik Ondarre kalera arteko eremuan egingo dituzte konponketak. Gipuzkoako Uraken arabera, obra guztiak amaitzeko zortzi aste beharko dituzte, eta santotomasetarako lan guztiak amaituta egotea da helburua. Errepidean egongo diren aldaketak "ongi seinalizatuta" egongo direla azaldu du Gipuzkoako Urakek. Proiektuaren aurrekontua 107. 931,12 eurotakoa da (BEZ gabe).